
ABSTRACT

Istoria justiţiei juvenile în Europa datează de la începutul secolului XX, nu mult după apariţia sa în SUA, unde în 1899 s-a creat Instanţa pentru minori de la Chicago, prima în lume. Astfel, au fost adoptate jurisdicţii separate şi legi penale pentru copii în Olanda (1905) şi Marea Britanie (1908), iar în Germania (1908), Belgia şi Franţa (1912) au fost înfiinţate Tribunale speciale pentru copii.

Modelul protecţionist creat în majoritatea societăţilor la sfârşitul secolului al XIX-lea şi începutul secolului al XX-lea (care îşi propusese ca obiectiv final ocrotirea copilului) a început să fie din ce în ce mai contestat. Incapacitatea acestui model de a conduce la o diminuare reală a fenomenului delincvenţei juvenile a determinat experţii în domeniu să caute o nouă soluţie la problema infracţionalităţii comise de minori. Pe plan internaţional au fost adoptate mai multe acte legislative care să orienteze răspunsul la problematica delincvenţei juvenile, însă evoluţia ulterioară a sistemul de justiţie faţă de minori a fost diversă de la societate la societate. Au fost create noi instituţii şi noi modalităţi de sancţionare a copiilor, au fost implementate noi programe, astfel că reacţia socială faţă de delincvenţii minori a cunoscut forme diferite, ceea ce a făcut ca în prezent să existe o multitudine de sisteme sau modele, fiecare având, indiferent de orientarea sa de bază, anumite particularităţi. 
Dacă unele state au menţinut un sistem predominant protecţionist (deşi au introdus unele prevederi care au modificat configuraţia tradiţională a acestui model), alte state au revenit la un sistem punitiv, în care diferenţierile faţă de sistemul aplicat adulţilor s-au estompat semnificativ, în timp ce în alte ţări a fost creat un model nou, care începe să fie din ce în ce mai des îmbrăţişat, cel al justiţiei restaurative. 

Macro-evoluţiile din societăţile europene au influenţat în mod profund delicvenţa juvenilă şi modul de tratare a acesteia. Schimbările demografice, economice, tehnologice, sociale şi culturale au dus la accentuarea migrării, la o societate duală, la creşterea urbanizării, incluzând un control social scăzut, alte forme de socializare şi la un grad mai mic de toleranţă privind abaterile copiilor şi tinerilor
.

În timp, delicvenţa juvenilă s-a schimbat în natură şi volum. Opinia publică şi guvernele au înclinat spre o abordare extrem de severă a delicvenţei, atenţia acordată elementului de justiţie în tratarea infractorilor minori devenea din ce în ce mai importantă, incluzând orientarea spre o pedeapsă mai severă. De la sfârşitul anilor ’80, aceste evoluţii se reflectă prin mai multe schimbări aduse regulamentelor oficiale privind justiţia juvenilă: Italia (1988), Marea Britanie (1988-89), Germania (1990), Belgia (1994), Olanda (1994-1995).

* Lucrările elaborate în cadrul Direcţiei studii şi documentare legislativă sunt cu caracter documentar şi nu reprezintă punctul de vedere al Camerei Deputaţilor.

INTRODUCERE

Caracteristica de bază din ultimii ani a justiţiei pentru minori este reprezentată de o varietate de practici şi de soluţii posibile, ceea ce face ca în prezent să nu se poată vorbi de un model unic sau general de justiţie, nici în ceea ce priveşte  obiectivul final al acestuia (protejarea sau sancţionarea copilului), dar nici în ceea ce priveşte mecanismele concrete prin care acest scop trebuie transpus în practică.  Sistemul românesc de justiţie pentru minori, ca şi caz particular, trebuie încadrat şi analizat în acest context mai larg şi pus în corelaţie cu evoluţiile şi transformările înregistrate la nivel global în acest domeniu
. 

Standardele care reglementează practica justiţiei juvenile reprezintă un aspect comun al sistemelor de justiţie. Acestea se regăsesc într-o serie de documente internaţionale ce au fost ratificate de statele ce doresc îmbunătăţirea practicilor din acest domeniu:
- Convenţia cu privire la Drepturile Copilului, adoptată de Adunarea generală a Organizaţiei Naţiunilor Unite la 29 noiembrie 1989
; 
- Regulile standard minimale ale Naţiunilor Unite în administrarea justiţiei juvenile (Regulile de la Beijing, adoptate în 1985 prin rezoluţia Adunării Generale nr. 40/33);

- Principiile Naţiunilor Unite pentru prevenirea delincvenţei juvenile (Principiile de la Riyadh, adoptate în 1990 prin rezoluţia Adunării Generale nr. 45/112);

- Regulile Naţiunilor Unite pentru protecţia minorilor privaţi de libertate (adoptate în 1990 prin rezoluţia Adunării Generale nr. 45/113);

- Liniile directoare de acţiune privind copiii implicaţi în sistemul de justiţie penală (adoptate prin rezoluţia Consiliului Economic şi Social nr. 30/1997 de la Viena);

- Regulile minimale ale Naţiunilor Unite pentru elaborarea măsurilor neprivative de libertate (Regulile de la Tokyo, adoptate în anul 1990);

- Declaraţia privind principiile de bază ale justiţiei pentru victimele infracţiunilor şi abuzului de putere (adoptate prin rezoluţia Adunării Generale 40/34 din anul 1985).

Acestor instrumente internaţionale elaborate de organismele Naţiunilor Unite,

li se adaugă şi alte acte normative care conţin principii ale justiţiei juvenile, cum ar fi: 
- Pactul internaţional cu privire la drepturile civile şi politice (1966); 
- Pactul internaţional cu privire la drepturile economice, sociale şi culturale (1966); 
- Convenţia împotriva torturii şi altor tratamente crude, inumane sau degradante (1984); 
- Convenţia din 4 noiembrie 1950 pentru apărarea drepturilor omului şi a libertăţilor fundamentale amendată prin Protocoalele nr. 3, 5 şi 8, completată prin Protocolul nr. 2; 
- Convenţia europeană în materia adopţiei de copii (1968); 
- Convenţia europeană asupra repatrierii minorilor (1970); 
- Convenţia europeană asupra statutului juridic al copiilor născuţi în afara căsătoriei (1975); 
- Convenţia europeană asupra recunoaşterii şi executării deciziilor privind supravegherea copiilor şi restabilirea supravegherii copiilor (1980); 
- Carta socială europeană revizuită (1999); 
- Regulamentul european privind sancţiunile şi măsurile comunitare, adoptat prin Recomandarea nr. R (92) 16A Comitetului Ministerial al statelor membre din data de 19.10.1992; 
- Regulamentul II de la Bruxelles (Regulamentul Consiliului nr. 2201/2003 din 27 noiembrie 2003, cu privire la jurisdicţia, recunoaşterea şi executarea hotărârilor în domeniul matrimonial şi al răspunderii părinteşti; 
- Decizia-cadru a Consiliului nr. 2001/220/IB din 15 martie 2001 privind situaţia victimelor în procedură penală; 
- Recomandarea nr. 2003/20 cu privire la noile modalităţi de tratare a delicvenţei juvenile şi rolul justiţiei juvenile; 
- Recomandarea nr. 19/2006 a Consiliului de Miniştri al Consiliului Europei către statele membre, referitoare la politicile care vizează susţinerea parentalităţii pozitive;
- Recomandarea nr. 5/2005 a Comitetului de Miniştri al Consiliului Europei privind drepturile copiilor instituţionalizaţi; 
- Recomandarea nr. 1.286/1996 a Adunării Parlamentare a Consiliului Europei privind o strategie europeană pentru copii. 
Pentru anumite categorii de delincvenţi cum sunt minorii, reacţia socială clasică, pedeapsa, se dovedeşte insuficientă, deoarece nu permite nici reinserţia delincventului, nici protecţia societăţii
. 


În domeniul justiţiei pentru minori, sistemele de drept urmează două modele: cel tradiţional, conform căruia începând de la o anumită vârstă minorilor li se aplică pedepse, şi cel mai recent, care acordă prioritate măsurilor educative. În ambele modele, minorilor sub o anumită vârstă care au săvârşit fapte penale li se aplică doar măsuri de protecţie. 


Modelul tradiţional penal rămâne însă dominant. Acesta recurge atât la pedepse, cât şi la măsuri educative, care cunosc diferite forme. În dreptul englez, minorului îi sunt aplicabile în principiu doar pedepse, însă mai puţin severe în privinţa duratei şi a modului de executare decât cele aplicabile majorilor.  


Alte legislaţii prevăd existenţa unui sistem mixt de sancţiuni alcătuit din pedepse şi măsuri educative. Este cazul Elveţiei, unde judecătorul poate pronunţa fie o pedeapsă, fie o măsură educativă. În Germania se aplică măsuri educative, unele cu caracter coercitiv şi altele disciplinare, în paralel cu pedepsele. În Franţa  şi Germania se aplică şi măsura „mediere-reparaţie”, care este preferată aplicării unei pedepse. 


Cel de-al doilea model, „nepenal”, cum este denumit în literatura de specialitate
, pune accentul pe măsurile educative şi este ilustrat de introducerea în legislaţia belgiană a conceptului de „minor aflat în pericol” (Legea din 8 aprilie 1965). Acest concept include indisciplina, vagabondajul şi comiterea de infracţiuni. 


Unele legislaţii sunt dificil de încadrat într-unul dintre aceste modele, cum este, de exemplu, cazul Spaniei. Legea organică privind răspunderea penală a minorilor din 12 ianuarie 2000 instituie principiul responsabilităţii penale a minorilor, dar sancţiunile prevăzute de această lege sunt calificate ca măsuri. Deşi din punct de vedere formal aceste măsuri sunt de natură penală, în fapt ele au o natură sancţionatorie-educativă.  

	Vârsta minimă pentru răspunderea penală



	Ţara


	Vârsta
	Observaţii

	Austria
	14
	

	Belgia
	18
	16 pentru infracţiuni grave

	Bulgaria
	14
	

	Cehia
	15
	

	Danemarca
	15
	

	Estonia
	14
	

	Finlanda
	15
	

	Franţa
	13
	Măsurile educaţionale pot fi impuse de la 10 ani

	Germania
	14
	

	Grecia
	13
	Măsurile educaţionale pot fi impuse de la 10 ani

	Italia
	14
	

	Letonia
	14
	

	Lituania
	14
	

	Luxemburg
	18
	

	Olanda
	12
	

	Marea Britanie
	10
	

	Polonia
	13
	

	Portugalia
	16
	

	România
	14
	

	Slovacia
	14/15
	

	Olanda
	12
	

	Spania
	14
	

	Suedia
	15
	

	Ungaria
	14
	


STATELE MEMBRE ALE UNIUNII EUROPENE
AUSTRIA 

Baza legală 


-  Codul civil;

-  Codul de procedură penală;


-  Legea privind tribunalele pentru minori (1988);

- Legea federală privind administrarea justiţiei în cazurile de criminalitate juvenilă din 20 octombrie 1988.
Răspunderea penală


Legea federală privind administrarea justiţiei în cazurile de criminalitate juvenilă din 20 octombrie 1988
 prevede că dreptul penal general se aplică infracţiunilor săvârşite de persoanele care au împlinit vârsta de 14 ani, dar nu au vârsta de 18 ani, în timp ce minorii cu vârsta sub 14 ani nu răspund penal.


Codul penal nu conţine nici o normă pozitivă de imputabilitate începând cu o anumită vârstă, spre deosebire de secţiunea 153 din Codul civil, care prevede că răspunderea unui minor pentru prejudicii comise începe de la vârsta de 14 ani. 


Vârsta majoratului penal a fost de 18 ani, până în anul 1988, când legiuitorul a crescut această vârsta la 19 ani. 


Între vârsta de 14 şi 18 ani toţi infractorii minori beneficiază de sistemul de justiţie juvenilă. Pentru primii doi ani din acest interval (14 - 15 ani), infracţiunile nu sunt pedepsite, cu condiţia ca acestea să nu fie grave.


Copiilor cu vârsta mai mică de 14 ani li se pot aplica doar o serie de măsuri de îndreptare. În Austria funcţionează două tribunale pentru minori (Viena şi Graz) care pot dispune aceste măsuri. 


Legea Poliţiei prevede situaţia în care un copil care este prins în flagrant delict, suspectat de a fi comis o infracţiune, cu excepţia infracţiunilor minore, poate fi arestat în scopul de a stabili faptele. Poliţia trebuie, însă, să predea copilul părinţilor/tutorelui şi să pună în aplicare hotărârea autorităţii competente.


Regimul sancţionator 


În ceea ce priveşte mijloacele procedurale, posibilele măsuri variază de la detenţia provizorie la asistenţă provizorie a suspectului de către biroul de probaţiune, cuprinzând şi alte mijloace, care sunt considerate alternative la privarea de libertate. Aceste mijloace substitutive sunt reglementate de Codul de procedură penală (secţiunea 175 şi următoarele), cu dispoziţii specifice care se regăsesc în Legea privind tribunalele pentru minori.


Secţiunea 36 exclude închisoare pe viaţă pentru infractorii tineri de 21 de ani la momentul crimei, pedeapsa maximă pentru o astfel de persoană fiind de 20 de ani de închisoare. Dacă infractorul are vârsta cuprinsă între 16-18 ani, pedeapsa maximă este de 15 ani, în cazul în care are vârsta de 14-15 de ani, pedeapsa maximă este de 10 ani de închisoare.


În afară de pedeapsă cu închisoarea pentru infracţiuni grave, se aplică măsura preventivă a reţinerii într-o instituţie pentru infractorii cu probleme psihice. În practică, această măsură este impusă minorilor doar în cazuri excepționale. 


Secţiunea 5 din Legea federală privind administrarea justiţiei în cazurile de criminalitate juvenilă prevede că pedeapsa maximă posibilă prevăzută de lege pentru o infracţiune este redusă la jumătate în cazul în care a fost comisă de un minor. În plus, nu există pedepse minime, cu excepţia cazului unei infracţiuni  pedepsită cu închisoare de la 10 la 20 de ani pentru adulţi, pedeapsa minimă care urmează să fie impusă minorului fiind de şase luni. 
BELGIA 

Baza legală

- Legea din 8 aprilie 1965 privind protecţia tinerilor;

- Legea din 13 iunie 2006 de modificare a legislaţiei privind protecţia tinerilor şi tratamentul minorilor care au săvârşit o infracţiune. 

Răspunderea penală

Vârsta răspunderii penale este fixată în principiu la 18 ani, vârsta majorităţii penale. Art. 37 din Legea privind protecţia tinerilor prevede că minorii deferiţi tribunalelor pentru minori pot fi supuşi măsurilor de prevenire şi reeducare. Împotriva lor nu poate fi pronunţată nici o sancţiune penală. 

În anumite cazuri, vârsta răspunderii penale poate fi coborâtă la 16 ani. Art. 38 din Legea privind protecţia tinerilor prevede că în funcţie de gravitatea infracţiunii, dacă tribunalul pentru minori consideră că măsurile prevăzute de art. 37 sunt insuficiente, minorul cu vârsta cuprinsă între 16 şi 18 ani poate fi trimis în faţa jurisdicţiei de drept comun.  

Regimul sancţionator 

Măsurile prevăzute de Legea din 8 aprilie 1965 privind protecţia tinerilor sunt:  


• mustrarea, însoţită de avertismentul de a-l supraveghea, adresat părinţilor sau persoanei căreia minorul îi este încredinţat; 


• punerea sub supravegherea comitetului de protecţie a tinerilor, cu menţinerea în mediul familial, însoţită de obligaţia de a frecventa o instituţie de învăţământ şi cursurile unui centru de orientare educativă; 


• plasarea într-o familie de primire, sub supravegherea comitetului de protecţie a tinerilor; 


•   plasarea într-un centru specializat. 


Legea din 13 iunie 2006 de modificare a legislaţiei privind protecţia tinerilor  şi tratamentul minorilor care au săvârşit o infracţiune prevede că instanţa poate aplica minorilor, în mod cumulativ, următoarele măsuri: 


1. admonestarea, cu excepţia celor care au împlinit 18 ani, şi lăsarea în continuare în familiile de primire, atrăgându-le atenţia ca pe viitor să îi supravegheze mai bine; 


2. supravegherea de către serviciul social competent; 


3. înscrierea într-un program educativ; 


4. efectuarea unei prestaţii educative sau de interes general, în raport cu vârsta  şi capacităţile lor, de cel mult 150 de ore, sub supravegherea unui serviciu specializat sau a unei persoane fizice specializate;


5. obligarea la un tratament medical, pe lângă un serviciu psihologic sau psihiatric sau pe lângă un serviciu specializat în domeniul alcoolismului sau toxicomaniei; 


6.  încredinţarea lor unei persoane juridice, în scopul formării sau participării la o activitate organizată; 


7. plasarea într-o instituţie, în scopul tratării, educării, instruirii sau formării profesionale; 


8. încredinţarea unei instituţii comunitare publice pentru protecţia tinerilor, în regim închis. Judecătorul sau serviciul social competent vizitează persoana, dacă plasamentul depăşeşte 15 zile. 


9. plasarea într-o unitate spitalicească; 


10. plasarea într-un centru specializat în alcoolism, toxicomanie sau alte adicţii, dacă un raport medical atestă  că integritatea fizică sau psihică a minorului nu poate fi protejată altfel; 


11.  plasarea într-un centru specializat de psihiatrie dacă există un raport medical care atestă că suferă de tulburări mintale ce îi afectează în mod grav capacitatea de-şi controla actele. 


De asemenea, acelaşi act normativ prevede că instanţa le poate impune minorilor care au împlinit 12 ani, respectarea uneia sau mai multor obligaţii:  


1. frecventarea unei unităţi de învăţământ; 


2. efectuarea unei prestaţii educative şi de interes general, de cel mult 150 de ore, sub supravegherea unui serviciu specializat sau a unei persoane fizice; 


3. efectuarea unei activităţi remunerate, de cel mult 150 de ore, în scopul reparării prejudiciului suferit de victimă, dacă a împlinit 16 ani; 


4.  consilierea din partea unui centru de orientare educativă sau de sănătate psihică; 


5. participarea la module de formare sau de conştientizare a consecinţelor faptelor săvârşite asupra victimelor; 


6. participarea la una sau mai multe activităţi sportive, sociale sau culturale; 


7. interdicţia de a frecventa anumite persoane sau locuri, ce au legătură  cu infracţiunea comisă; 


8. interdicţia de a desfăşura una sau mai multe activităţi determinate; 


9. interdicţia de a ieşi; 


10. respectarea altor condiţii sau interdicţii determinate. 


Instanţa poate încredinţa controlul asupra respectării acestor măsuri unui serviciu de poliţie. 


Pedeapsa închisorii 


Dacă minorul a împlinit 16 ani şi tribunalul pentru minori consideră insuficientă luarea unei măsuri educative sau dacă minorul are un comportament ce prezintă pericol social, împotriva lui se poate pronunţa o pedeapsă cu închisoarea, care se execută într-un regim special.


BULGARIA


Baza legală


- Codul penal, cu modificările ulterioare (1968) 


Răspunderea penală


Potrivit art. 31 Cod penal
, răspunde din punct de vedere penal persoana care a împlinit vârsta de 18 ani şi este responsabilă pentru actele sale. Un minor care are  vârsta cuprinsă între 14 şi 18 ani, răspunde penal dacă înţelege natura şi sensul acţiunilor comise.


Minorilor ale căror acte nu le pot fi imputate pot fi internaţi prin hotărâre judecătorească într-o şcoală-internat de corecţie sau în alte instituţii adecvate, dacă  circumstanţele cauzei o impun.


Minorul care nu a împlinit vârsta de 14 ani nu răspunde penal (art 32). De asemenea, nu răspund penal persoanele care sunt într-o stare de subdezvoltare mentală sau suferă o tulburare mintală continuă sau pe termen scurt şi nu ar fi putut înţelege semnificaţia actului comis.


Pedepsele nu se aplică tinerilor care au comis o infracţiune, dar până la judecarea cauzei sau la pronunţarea sentinţei au suferit tulburări mentale, neputând să conştientizeze acţiunile întreprinse. Persoana în cauză poate fi supusă pedepsei după recuperare.


Reţinerea şi reeducarea copiilor infractori din Bulgaria poate urma două căi
. O cale implică sistemul judiciar penal şi aplicarea unei hotărâri de către un judecător, în timp ce a doua cale este reprezentată de amânarea aplicării sancţiunilor. Odată ce copilul este în mod formal reţinut, este sesizată Comisia locală pentru combaterea delicvenţei juvenile pentru plasarea într-un centru special. Comisia locală este formată din persoane numite anual de către primarul localităţii, cu atribuţii în gestionarea cazurilor care implică copii ce au comis fapte penale, dar au un comportament noncriminal. Deşi Parchetul şi instanţa penală pot dispune în mod direct o pedeapsă sau plasarea unui copil într-o instalaţie de tratare, acest lucru este realizat, de obicei, de către Comisia locală.


Inspectorul pedagogic, care lucrează în mod direct cu Comisia locală este numit anual de către primarul localităţii şi este considerat cea mai importantă legătură între Comisia locală, şcoală, familie, copil şi poliţie. El acţionează într-un rol similar cu cel al ofiţerului de probaţiune din SUA.


Inspectorul are trei atribuţii importante: 


- acţionează ca un asistent social care lucrează cu copiii în situaţii de risc şi  copiii expuşi la abuz sau neglijare;

 
- face recomandări Comisie locale în ceea ce priveşte bunăstarea copilului;


- fiind un ofiţer de poliţie desemnat, este prezent la toate etapele procesului de investigare a faptelor comise de copil. 


De asemenea, poate să recomande necesitatea unor acţiuni suplimentare de către Serviciul Naţional de Investigaţii, Parchet, instanţa penală, Comisia locală, familie şi şcoală.
CEHIA


Baza legală


- Codul penal

Răspunderea penală

O persoană care nu are vârsta de 15 ani la momentul comiterii unei infracţiuni, nu răspunde penal. Minorii cu vârsta cuprinsă între 12 și 15 ani pot fi sancţionaţi doar conform procedurilor de drept civil. Răspunderea penală a minorilor cu vârsta între 15 și 18 ani este reglementată de dispozițiile art. 74 - 87 Cod penal
.

Dacă instanţa renunţă la pedepsirea unui minor, acesta poate solicita garanţii părinţilor/tutorelui privind reabilitarea minorului. Instanţa poate renunţa la pedeapsă în cazul în care consideră că este mai potrivită măsura de reabilitare a minorului. 
Instanța poate dispune următoarele pedepse:

- închisoarea; 
- munca în folosul comunităţii;

- confiscarea obiectelor/beneficiilor infracţiunii;

- amenda, în cazul în care minorul este remunerat;

- interzicerea unei anumite activități, doar dacă acest lucru nu împiedică formarea sa profesională.

Măsurile pot fi luate pentru o perioadă de maxim 5 ani.

Durata pedepsei cu închisoarea se reduce la jumătate faţă de pedeapsa aplicată unui adult, fiind cuprinsă între 1 şi 5 ani.

În cazul în care un minor săvârșește o infracțiune pentru care Partea specială a Codului penal permite impunerea unei pedepse excepţionale, având un grad de pericol deosebit, instanţa poate pronunţa pedeapsa cu închisoarea de la 5 la 10 ani.

Persoanele care nu au împlinit vârsta de 18 ani vor executa perioada de detenţie separat de alte persoane condamnate, în penitenciare speciale.

Instanţa poate suspenda pedeapsa cu închisoarea şi poate stabili o perioadă de probă de la 1 la 3 ani. În cazul în care un minor, care a primit o condamnare cu suspendare şi nu a împlinit 20 de ani, săvârşeşte o nouă infracţiune, în cazuri excepționale, instanţa poate menţine suspendarea pedepsei şi poate impune prelungirea perioadei de probă, dar nu cu mai mult de doi ani.
Instituţiile speciale de reeducare trebuie să asigure orientări psihologice corespunzătoare. Dacă starea de sănătate a deţinutului nu o permite, reeducarea se realizează în structuri medicale speciale. Durata reeducării se poate aplica până la împlinirea vârstei de 18 ani, în cazuri excepţionale 19 ani.

În cazul în care se consideră că măsurile de reeducare au dat rezultate, chiar dacă nu s-au întrunit toate condiţiile de eliberare, instanţa poate plasa minorul în supravegherea unei persoane specializate din afara instituţiei. Instanţa poate reveni asupra acestei decizii când situaţia o impune.

DANEMARCA


Baza legală


- Codul penal;


- Legea privind administrarea justiţiei (2008).


Răspunderea penală


De la 1 iulie 2010, minorii nu răspund pentru faptele comise până la vârsta de 14 ani.


Potrivit art. 74 Cod penal, în cazul în care un tânăr cu vârsta mai mică de 18 ani comite infracţiuni care se soldează cu vătămări corporale sau alte infracţiuni grave, instanţa poate stabili ca tânărul să fie supus unui tratament centralizat de educare cu durata de 2 ani, dacă se consideră acest lucru necesar pentru  prevenirea altor fapte penale.


Instanţa poate solicita respectarea anumitor condiţii pentru tratamentul minorului reeducat. Aprobarea se acordă, de regulă, pentru o perioadă de 1 an şi 6 luni, din care primele 12 luni într-o instituţie cu siguranţă sporită. Dacă minorul nu are un comportament corespunzător în această perioadă, instanţa poate prelungi perioada cu încă 6 luni. 


Deciziile Curţii privind internarea într-o unitate cu siguranţă sporită sau într-un centru obişnuit de reeducare a minorilor şi tinerilor sunt supuse căilor de atac şi pot fi reexaminate. Sesizarea instanţei nu are efect de suspendare a executării corecţiei.


Potrivit Legii privind administrarea justiţiei, poliţia poate reţine un infractor minor cu vârsta cuprinsă între 12 şi 14 de ani pentru o perioadă scurtă de timp, în cazul în care condiţiile sunt îndeplinite în vederea arestării. Copilul reţinut şi interogat în secţia de poliţie, de exemplu, poate fi reţinut până la 6 ore. Dacă infracţiunea este gravă, fiind imperativă desfăşurarea unei anchete, copilul poate fi reţinut pentru mai mult de şase ore. Cu toate acestea, minorul nu poate fi niciodată reţinut pentru mai mult de 24 de ore şi nu poate fi plasat într-o cameră singur pentru mai mult de 6 ore.


În cazul în care Poliţia reţine un copil, serviciile sociale şi părinţii trebuie să fie notificate. De asemenea, un reprezentant al serviciilor sociale, ca o regulă generală, trebuie să fie prezent în timpul interogatoriui de poliţie. În cazurile de infracţiuni violente sau alte tipuri de infracţiuni grave, serviciile sociale trebuie să elaboreze un plan cu privire la modul de acordare a sprijinului necesar copilului, pentru prevenirea comiterii de alte crime în viitor.


Potrivit legii, un copil sub vârsta de răspundere penală poate primi asistenţă juridică gratuită, în cazul în care acest lucru este necesar din cauza complexităţii cazului sau dacă copilul se confruntă cu o cerere foarte mare pentru despăgubiri.


În cazul minorilor cu vârste cuprinse între 14 şi 17 serviciile sociale trebuie să fie notificate într-un mod similar cazurilor în care sunt implicaţi copiii sub vârsta de 14 ani.


Parchetul poate solicita serviciilor sociale o recomandare pentru un anumit tip de sancţiune potrivită infractorului în cauză. Procurorul va prezenta apoi această recomandare instanţei de judecată.


În Danemarca, un acuzat, inclusiv din categoria minorilor cu vârsta cuprinsă între 14 şi 17 ani, poate fi reţinut preventiv atunci când există o suspiciune întemeiată că el a comis o infracţiune pedepsită de Codul penal cu pedeapsa închisorii mai mare de 1 an şi 6 luni, că se va sustrage de la urmărirea penală sau executarea pedepsei, în cazul în care există motive temeinice să se considere că va comite o altă infracţiune sau în cazul în care există motive pentru a presupune că acuzatul va împiedica urmărirea penală, în special prin eliminarea probelor sau avertizarea sau influenţarea unor persoane.


Un acuzat poate fi, de asemenea, reţinut în arest preventiv atunci când există o suspiciune deosebită că a comis o infracţiune care se pedepseşte cu pedeapsa cu închisoarea de cel puţin 6 ani.


Potrivit Codului penal, pedeapsa prevăzută pentru o infracţiune poate fi redusă în cazul în care autorul infracţiunii este un minor cu vârsta mai mică de 18 ani, pedeapsa pentru astfel de infractori, neputând depăşi opt ani de închisoare.
ESTONIA

Baza legală 


- Codul penal;


- Legea privind sancţionarea infractorilor juvenili din 28 ianuarie 1998
.
Răspunderea penală

Majoritatea penală este îndeplinită la vârsta de 14 ani.

În conformitate cu prevederile legale, minorul este considerat a avea vârsta cuprinsă între 7 şi 18 ani. 


Un minor care a săvârşit o faptă penală poate primi una dintre următoarele sancţiuni:


1) avertisment;


2) sancţiunile şcolară;


3) trimitere la un psiholog, asistent social sau alt specialist;


4) reconcilierea cu victima;


5) obligaţia de a locui cu un părinte, tutore sau asistent maternal sau casa copilului;


6) munca în folosul comunităţii;


7) crearea unui fond de garanţie;


8) participarea la programe sociale sau de tratament;


9) internarea în instituţii speciale pentru delincvenţi.

Un minor poate efectua o activitate în folosul comunităţii de lucru de 10 până la 50 ore, numai după terminarea orelor de şcoală. Un minor sub vârsta de 13 ani poate efectua maxim 10 de ore de muncă în folosul comunităţii.


Internarea în instituţiile speciale de reeducare se poate realiza la solicitarea instanţei, în situaţia în care celelalte măsuri luate nu au dat nici un rezultat. În practică, internarea minorilor cu vârsta mai mică de 12 ani se realizează doar în mod excepţional.


O particularitate importantă a sistemului estonian de sancţionare şi reeducare a minorilor infractori cu vârsta cuprinsă între 14 şi 18 ani este sistemul de supraveghere a conduitei. În aproape toate situaţiile, minorul sancţionat este obligatoriu supravegheat de familie, tutore, autoritatea tutelară, ofiţerul de probaţiune, medici, reprezentanţi ai comisiilor regionale/locale cu atribuţii în domeniu, alt tip de personal specializat, după caz.

O instanţă poate supune supravegherii o persoană cu vârsta sub 18 de ani  de maxim un an. Pe baza unui raport întocmit de ofiţerul de probaţiune, instanţa de judecată poate prelungi termenul de supraveghere de conduită până când infractorul condamnat atinge vârsta de 18 ani (art. 87 Cod penal).


Internarea în instituţiile speciale se poate face pe o perioadă de 2 ani, cu posibilitatea de prelungire cu încă un an.


Comitetele regionale/locale pentru supravegherea minorilor sunt formate din 7 membri, persoane cu experienţă în domeniul educării tinerilor, ofiţeri de poliţie, persoane care lucrează în domeniul medical, profesori, specialişti. Principala atribuţie a acestor comitete este activitatea de prevenire a criminalităţii desfășurate de către minori.
FINLANDA 


Baza legală


- Codul penal;


- Legea privind tinerii delincvenţi (1940/262).  


Răspunderea penală


Legea protecţiei copilului nr. 683/1983 defineşte noţiunile de minor şi tânăr. Conform art. 3, minorul este acea persoană care nu a împlinit vârsta de 18 ani, în vreme ce tânărul este persoana care nu a împlinit 21 de ani.   


Conform raportului de ţară editat de Heuni
, vârsta răspunderii penale în Finlanda este de 15 ani. Faptele săvârşite de persoane care nu au împlinit 15 ani nu sunt de competenţa instanţelor, dosarul minorului fiind înaintat oficiului local pentru protecţia copilului.  

Regimul sancţionator 


Delincvenţilor cu vârsta cuprinsă între 15 şi 20 de ani inclusiv, la data săvârşirii infracţiunii, li se aplică Legea privind tinerii delincvenţi. Principala diferenţă de tratament aplicat tinerilor delincvenţi constă în coborârea limitelor pedepsei, şi se bucură într-o mai mare măsură de renunţarea la pedeapsă ori de suspendarea condiţionată a executării pedepsei. În practică, infractorilor care nu împliniseră 18 ani la data comiterii faptei nu li se aplica în mod efectiv pedeapsa închisorii decât în mod excepţional. 


Prin Legea nr. 1058/1996, s-a introdus cu titlu experimental o nouă sancţiune specifică minorilor. Experimentul a fost desfăşurat în 7 tribunale districtuale dintr-un total de 58, pe o perioadă de 5 ani (1 februarie 1997 - 31 decembrie 2001). Această sancţiune putea fi aplicată minorului dacă amenda este considerată insuficientă, atunci când gravitatea faptei o impunea, dar pedeapsa cu închisoarea nu se justifica. Măsura poate fi privită ca o variantă a muncii în folosul comunităţii, dispusă pe o durată între 10 şi 60 de ore, la care se poate adăuga plasarea sub supraveghere.  


Codul penal al Finlandei prevede în capitolul 2b condiţiile în care poate fi dispusă suspendarea condiţionată a pedepsei închisorii. Conform art. 1, alin.1, poate fi suspendată executarea unei pedepse cu închisoarea de cel mult 2 ani, dacă gravitatea faptei, periculozitatea infractorului sau antecedentele sale penale nu impun executarea pedepsei. Cu toate acestea, alin. 2 prevede că nu se dispune executarea pedepsei pronunţate împotriva unui minor, cu excepţia cazului în care există motive temeinice.   


Condiţiile generale ale răspunderii penale sunt prevăzute de capitolul 3 al Codului penal. Potrivit art. 4, vârsta răspunderii penale este de 15 ani.  


În art. 8, cap. 6 se prevăd situaţiile în care pedeapsa este atenuată: făptuitorul nu împlinise vârsta de 18 ani la data săvârşirii faptei, în cazul tentativei, al participaţiei penale sau are circumstanţe atenuante. În stabilirea pedepsei, minimul special rămâne acelaşi, iar maximul poate fi coborât până la 3/4 din durata pedepsei cu închisoarea ori din cuantumul amenzii. Când legea prevede pentru infracţiunea săvârşită detenţiunea pe viaţă, se aplică pedeapsa închisorii între 2 şi 12 ani. Dacă instanţa constată existenţa unor motive temeinice, poate înlocui pedeapsa închisorii cu pedeapsa amenzii. 


În plus, art. 10 alin. 2 prevede că făptuitorul care nu împlinise 21 de ani poate fi  plasat sub supraveghere, în vederea realizării scopului pedepsei, dacă această  măsură este necesară pentru reinserţia socială a făptuitorului şi pentru prevenirea săvârşirii de noi infracţiuni.  


Instituţia renunţării la pedeapsă este prevăzută de art. 12. Printre situaţiile în care instanţa poate renunţa la aplicarea pedepsei se numără şi aceea a făptuitorului minor, care a săvârşit fapta ca urmare a discernământului diminuat. 


Dispoziţii generale aplicabile minorilor se regăsesc  şi în alte acte normative, ca de exemplu, Legea măsurilor coercitive
, care reglementează  măsurile preventive. Art. 26a, cap. 1 instituie principiul proporţionalităţii în dispunerea arestării preventive: nici o persoană nu poate fi arestată preventiv dacă măsura nu apare ca rezonabilă luând în considerare vârsta şi alte circumstanţe personale ale inculpatului.

FRANŢA 

Baza legală

- Codul penal, aprobat prin Legea nr. 2002-1138 din 9 septembrie 2002;
- Ordonanţa nr. 45-174 din 2 februarie 1945 privind minorii delincvenţi, cu modificările şi completările ulterioare.

Răspunderea penală

Dreptul penal al minorilor constituie una dintre preocupările majore ale autorităţilor franceze care încearcă astfel să dea un răspuns eficient problemelor tinerilor, în contextul creşterii delincvenţei, în mod special al delincvenţei minorilor, a cărei evoluţie pune tot mai acut problema prevenirii şi pedepsirii acesteia.  

Problema minorilor delincvenţi a fost pusă la mijlocul secolului al XVIII-lea; legea din 22 iulie 1912 a statuat responsabilitatea penală a minorilor prin instituirea tribunalelor pentru minori; din 1945 există o cartă a copilului delincvent
: textul ordonanţei din 2 februarie 1945 conţine cele trei principii esenţiale care nu au fost puse niciodată sub semnul întrebării: primordialitatea acţiunii educative, jurisdicţia specializată şi circumstanţa atenuantă a minorităţii. 

În Franţa, vârsta răspunderii penale coincide cu vârsta majorităţii penale, adică 18 ani, dar în anumite cazuri poate fi coborâtă la 13 ani. 

Art. 122-8 Cod penal instituie principiul lipsei absolute a răspunderii penale a minorului care nu a împlinit 13 ani: „Minorii care au discernământ răspund penal pentru crime, delicte sau contravenţii, în condiţiile prevăzute de o lege specială, care determină  măsurile de protecţie, asistenţă, supraveghere şi educare ce pot fi aplicate unui minor”. 

Această lege prevede sancţiunile educative ce pot fi pronunţate împotriva minorilor între 10  şi 18 ani şi pedepsele ce pot fi pronunţate împotriva minorilor între 13  şi 18 ani, ţinând cont de atenuarea responsabilităţii de care beneficiază în virtutea vârstei lor. 

Lipsa de răspundere penală relativă a minorilor care au împlinit vârsta de 13 ani este prevăzută de art. 2 al Ordonanţei nr. 45-174/1945, care precizează că „tribunalele pentru minori pot totuşi, când circumstanţele şi personalitatea delincventului o cer, să pronunţe o condamnare penală împotriva minorului care a împlinit 13 ani”. 

Regimul sancţionator 

Regimul sancţionator este reglementat de Ordonanţa nr. 45-174/1945 privind minorii delincvenţi. Minorilor li se aplică un regim sancţionator mixt, alcătuit din măsuri educative, mediere-reparaţie şi pedepse.

a) Măsuri educative aplicabile minorilor 

Judecătorul pentru minori poate să dispună faţă de minor una din următoarele măsuri, conform art. 8 al Ordonanţei: 

1. renunţarea la pedeapsă, dacă minorul dă dovezi de îndreptare, prejudiciul a fost reparat şi tulburarea provenind din săvârşirea infracţiunii a încetat; mustrarea; 

2. încredinţarea minorului părinţilor, tutorelui sau unei persoane de încredere; 

3. punerea sub protecţie judiciară pentru o durată ce nu poate depăşi 5 ani; 

4. plasarea într-o instituţie publică sau privată, de educare sau formare profesională, într-un institut medical sau medical-educativ; 

5. libertatea sub supraveghere, care poate fi dispusă până la împlinirea vârstei de 18 ani;

Tribunalul pentru minori poate dispune faţă de minorul care a împlinit 13 ani, una din următoarele măsuri educative (art. 15): 

1. Încredinţarea minorului părinţilor, tutorelui sau unei persoane de încredere; 

2. Plasarea într-o instituţie publică sau privată, de educare sau de formare profesională; 

3. Plasarea într-un institut medical sau medical-educativ;
4. Încredinţarea serviciului de asistenţă pentru minori; 

5. Plasarea într-un centru pentru minori delincvenţi de vârstă şcolară. 

Tribunalul pentru minori poate dispune una faţă de minorul care nu a împlinit 13 ani, din următoarele sancţiuni educative (art. 15-1): 

1. Confiscarea unui obiect deţinut de minor sau aparţinând acestuia, care a servit la săvârşirea infracţiunii sau care este produsul infracţiunii; 

2. Interdicţia de a frecventa, pentru o durată de cel mult 1 an, locul unde infracţiunea a fost comisă, cu excepţia locului în care minorul îşi are reşedinţa obişnuită; 

3. Interdicţia, pe o durată de cel mult 1 an, de a întâlni victimele infracţiunii sau de a intra în relaţii cu acestea; 

4. Interdicţia, pe o durată de cel mult 1 an, de a-i întâlni pe coautorii sau complicii la săvârşirea infracţiunii sau de a intra în relaţii cu aceştia; 

5. Obligaţia de a acorda ajutor sau reparaţie victimei; 

6. Obligaţia de a urma, pe o durată de cel mult 1 an un stagiu de formare civică, pentru a-i aminti minorului obligaţia de a respecta legea. 

b) Medierea-reparaţia  

În cadrul acestei măsuri, minorul participă la repararea prejudiciului, printr-o activitate de ajutor sau reparare, oferită victimei sau în folosul comunităţii. Această măsură nu poate fi dispusă decât cu acordul victimei şi poate fi însoţită de scuze adresate victimei. Minorii cu vârsta cuprinsă între 16 şi 18 ani pot desfăşura o activitate de interes general, cu caracter formator sau de natură să favorizeze reinserţia socială. 

c) Pedepsele aplicabile minorilor  

▪ Pedeapsa închisorii 

Tribunalul pentru minori şi Curtea cu juri pentru minori nu pot pronunţa împotriva minorilor care au împlinit 13 ani o pedeapsă privativă de libertate mai mare decât jumătatea pedepsei prevăzute de lege pentru acea infracţiune. Dacă pedeapsa prevăzută de lege este detenţiunea pe viaţă, nu se poate pronunţa o pedeapsă cu închisoarea mai mare de 20 de ani (art. 20-2 din Ordonanţa nr. 45-174 din 2 februarie 1945 privind minorii delincvenţi). 

Dacă minorul a împlinit 16 ani, Tribunalul pentru minori şi Curtea cu juri pentru minori pot, cu titlu excepţional, ţinând cont de circumstanţe şi de personalitatea minorului, să nu aplice dispoziţiile alineatului precedent, cu motivarea deciziei. În acest caz, pedeapsa aplicabilă unui minor cu vârsta între 16 şi 18 ani poate fi aceeaşi cu a unui major. 

Pedeapsa închisorii se execută de către minori într-o secţie specializată sau într-un penitenciar specializat pentru minori. 

▪ Pedeapsa amenzii 

Tribunalul pentru minori şi Curtea cu juri pentru minori pot pronunţa împotriva minorului care a împlinit 13 ani, pedeapsa amenzii, care nu poate depăşi suma de 7 500 de euro (art. 20-3).
Împotriva minorului nu pot fi pronunţate următoarele pedepse: interdicţia de a se afla pe teritoriul francez, zile-amendă, interzicerea drepturilor civice, civile şi de familie, interzicerea de a exercita o funcţie publică sau o activitate profesională (art. 20-4). 

Dispoziţiile Codului penal referitoare la munca în folosul comunităţii sunt aplicabile minorului cu vârsta cuprinsă între 16 şi 18 ani. Munca în folosul comunităţii trebuie adaptată la particularităţile minorului şi trebuie să prezinte un caracter formator sau de natură să favorizeze reinserţia socială a acestuia (art. 20-5). De asemenea, potrivit prevederilor art. 20-6, împotriva unui minor nu pot fi pronunţate nici o interdicţie, decădere sau incapacitate. 

Ordonanţa privind minorii delincvenţi permite aplicarea dispoziţiilor Codului penal relative la remiterea de pedeapsă şi amânarea pedepsei minorului cu vârsta cuprinsă între 13 şi 18 ani. Amânarea pronunţării pedepsei sau a măsurii educative poate fi dispusă când tribunalul pentru minori consideră această măsură adecvată, în funcţie de personalitatea minorului. Amânarea poate fi dispusă pe o durată de cel mult 6 luni.

Circumstanţele modificate după 1945 pun în evidenţă o serie de caracteristici ale evoluţiei delincvenţei juvenile în ultimii ani: minorii delincvenţi sunt din ce în ce mai numeroşi, au vârste din ce în ce mai scăzute, gravitatea faptelor comise este în creştere, numărul minorilor recidivişti este în creştere. Potrivit Raportului pe anul 2011 al „Observatorului delincvenţei”, dintre cele 930.000 de cazuri, 20% sunt minori
.

Modificările adoptate în septembrie 2002 au reformat în profunzime justiţia minorilor accentuând măsurile represive: scăderea de la 16 la 13 ani a vârstei minime pentru plasarea în detenţie provizorie sau sub control judiciar, instituirea sancţiunilor educative pentru 10-13 ani, generalizarea încarcerării începând de la 13 ani în stabilimentele penitenciare pentru minori, agravarea pedepselor pentru acte de violenţă contra persoanelor aflate în exerciţiul funcţiunii. Mai mult, prin modificările din 2004 au fost agravat mai mult dispoziţiile represive.

Prin legea din 10 august 2007 referitoare la prevenirea delincvenţei se reia lupta împotriva recidivei majorilor şi minorilor; principiul atenuării pedepsei pentru minorii între 16 şi 18 ani este menţinut în cazul primei recidive, dar nu se aplică în cazul celei de a doua recidive pentru crime sau delicte săvârşite cu violenţă sau pentru agresiuni sexuale, cu excepţia unei decizii particulare, motivată de către judecător. În cazul primei recidive, judecătorul poate pronunţa o pedeapsă inferioară cu condiţia unei motivări speciale, ţinând cont de „circumstanţele infracţiunii, de personalitatea autorului şi de garanţiile pentru inserţie sau reinserţie”. 

Legea din 10 august 2011
 înseamnă o nouă modificare a Ordonanţei din 1945, inspirată din propunerea Comisiei Varinard pentru un Cod penal al minorilor. Prin această lege au fost create tribunalele corecţionale pentru minori, competenţa acestora fiind însă limitată la minorii recidivişti între 16 şi 18 ani dacă au comis o infracţiune pedepsită cu cel puţin 3 ani de închisoare.  Tribunalul corecţional pentru minori este compus din judecători profesionişti, dar nu necesar specializaţi în judecarea minorilor. De remarcat este faptul că aceste tribunale pot opera „joncţiuni” şi pot judeca şi majori.  Legea crează, de asemenea, Curtea cu juri pentru minori, competentă şi înaintea vârstei de 16 ani. 

 Principii ale justiţiei minorilor

· Principiul primordialităţii educaţiei prespune că un minor nu poate fi judecat fără ca situaţia sa familială şi personală să fie evalută în scopul unei mai bune adaptări a acţiunii penale;

· Responsabilitate penală: nu este fixată nici  o limită de vârstă pentru responsabilitatea penală a minorului. Judecătorul apreciază dacă minorul a acţionat cu discernământ şi poate face obiectul urmăririi penale;

· Sunt fixate vârstele pentru diferitele răspunsuri judiciare:

· pentru minorii cu vârste mai mici de 10 ani doar măsurile educative pot fi dispuse de către judecătorul pentru minori sau de către tribunalul pentru minori;

· pentru cei cu vârste între 10 şi 13 ani pot fi pronunţate măsuri educative şi sancţiuni educative, aceastea fiind pronunţate doar de către tribunalul pentru minori:

· pentru minorii mai mari de 13 ani sunt posibile măsuri educative, sancţiuni educative şi pedepse

· Detenţia: încarcerarea trebuie să fie o măsură excepţională. Pedeapsa cu închisoarea trebuie executată în locuri speciale pentru minori sau în cartiere speciale;

· detenţia provizorie: minorii de la 13 la 16 ani pot fi plasaţi în detenţie provizorie în materie criminală şi în caz de violare a obligaţiilor de control judicar în materie corecţională. Detenţia provizorie este posibilă pentru minorii de peste 16 ani în materie corecţională (pedeapsă de 3 sau mai mulţi ani), criminală şi în cazul violării obligaţiilor de control judiciar. În fiecare caz duratele sunt limitate;

· tribunalul pentru minori nu poate pronunţa o pedeapsă cu închisoarea fără o motivare specială a acestei pedepse;

· Circumstanţa minorităţii: minorul nu poate primi pedeapsa întreagă a unui major, cu excepţia cazurilor în care condiţiilor de comitere a faptei sau personalitatea minorului justifică excepţia de la această regulă, sau când se aduce atingere cu intenţie integrităţii fizice a persoanei şi când fapta este comisă în stare de recidivă legală;

· Măsurile educative, pedepsele sunt puse în practică de către sectorul public;

· Publicitatea restrânsă: în sala de audiere sunt admişi doar membrii familiei sau reprezentantul legal al minorului, serviciile sociale, victimele şi avocaţii

GERMANIA 

Baza legală 

- Codul penal;

- Legea privind tribunalul pentru minori (1953), cu modificările şi completările ulterioare. 

Răspunderea penală

Vârsta răspunderii penale coincide cu vârsta majorităţii penale, 18 ani, dar poate fi coborâtă până la 14 ani în anumite cazuri.  

Codul penal prevede lipsa absolută a răspunderii penale pentru minorii care nu au împlinit 14 ani: „Persoana care la momentul săvârşirii faptei nu a împlinit încă vârsta de 14 ani este lipsită de răspundere penală” (art. 19)
. 

Dispoziţiile Codului penal se aplică şi în cazul faptelor săvârşite de adolescenţi şi tineri, dacă legea specială pentru minori nu dispune altfel (art. 10). 

Lipsa relativă a răspunderii penale a minorilor care au împlinit 14 ani este instituită de Legea privind tribunalul pentru minori care prevede în articolul 3 că “un tânăr este responsabil penal dacă în momentul săvârşirii faptei este suficient de matur pentru a discerne gravitatea faptei şi pentru a acţiona în consecinţă”. Această lege prevede lipsa răspunderii penale a minorilor între 14 şi 18 ani, dar această prezumţie este relativă şi poate fi răsturnată, dacă maturitatea acestora o justifică.  

Art. 1 din Legea privind tribunalul pentru minori defineşte tinerii ca fiind persoanele care au vârsta cuprinsă între 14 şi 18 ani, la momentul săvârşirii faptei.  Când sunt responsabili penal, acestor tineri nu li se aplică Codul penal, ci dreptul penal al minorilor, prevăzut de legea privind tribunalul pentru minori.  

Trebuie menţionat faptul că legislaţia germană prevede posibilitatea de a reporta vârsta majorităţii penale până la 21 de ani. Astfel, tinerii între 18 şi 21 de ani răspund penal şi sunt judecaţi ca adulţi de către jurisdicţiile penale de drept comun. Totuşi, lor li se pot aplica dispoziţiile privitoare la minori, dacă în urma unei aprecieri globale a personalităţii autorului, ţinând cont şi de condiţiile de viaţă, reiese că, datorită dezvoltării morale şi intelectuale, în momentul săvârşirii faptei, acesta era asemănător unui tânăr. 

Regimul sancţionator 

Sancţiunile penale se aplică minorilor care au împlinit 14 ani. Legea privind tribunalul pentru minori clasifică măsurile aplicabile minorilor în 3 categorii: măsuri educative, măsuri disciplinare şi închisoarea, aceasta din urmă constituind singura pedeapsă. 

a) Măsurile educative 

Presupun obligaţia de a se supune anumitor reguli de conduită, privitoare la reşedinţă, la formare, la interdicţia de a frecventa anumite persoane şi locuri.  

b) Măsurile disciplinare  

Aceste măsuri se iau dacă măsurile educative sunt considerate insuficiente. Măsurile disciplinare sunt:  

- avertismentul; 

- impunerea de obligaţii (scuze personale adresate victimei, repararea prejudiciilor cauzate, vărsarea unei sume de bani în contul unei organizaţii de interes general);
- închisoarea specială pentru delincvenţii minori, pedeapsă care nu este considerată sancţiune penală şi nu este înscrisă în cazierul judiciar. Această  măsură se execută într-o instituţie specializată şi îmbracă mai multe forme: detenţia de week-end (maxim 2 week-end-uri), pe termen scurt (de la 2 la 4 zile) şi pe termen lung (1-4 săptămâni). 

c) Pedeapsa închisorii 

Pedeapsa închisorii este dispusă când măsurile educative şi disciplinare sunt considerate insuficiente, ţinând cont de gravitatea infracţiunii săvârşite şi de comportamentul făptuitorului.  

Durata pedepsei, cuprinsă în principiu între 6 luni şi 5 ani, poate ajunge la 10 ani dacă legea prevede închisoarea mai mare de 10 pentru infracţiunea săvârşită.  Pedeapsa se efectuează în închisori pentru minori, mai precis în locuri de deţinere special amenajate în închisorile pentru adulţi.  

În practică, această pedeapsă nu este aplicată tinerilor sub 16 ani. Judecătorii pot pronunţa o „dispensă de pedeapsă”, când durata închisorii nu depăşeşte 2 ani. Această  măsură este dispusă în 2/3 din cazuri şi chiar mai des, când pedeapsa închisorii este mai mare de un an. 

Sancţiunile aplicabile delincvenţilor minori cu vârsta cuprinsă între 14 şi 18 ani şi tinerilor cu vârsta între 18 şi 21 de ani au ca scop principal educarea făptuitorului. Pentru minori sunt prioritare măsurile educative şi disciplinare, numai în subsidiar putând fi aplicată pedeapsa cu închisoarea pentru tineri, cu posibilitatea suspendării. 

Aplicarea unor măsuri de siguranţă, precum şi consecinţele ce decurg din sancţiune sunt limitate. Regimul special prevăzut pentru minori este aplicabil şi tinerilor delincvenţi, dacă la data comiterii faptei dezvoltarea personalităţii acestora era similară unui minor. O dată cu aplicarea măsurilor educative, judecătorul poate impune minorului obligaţia de a urma anumite forme de asistenţă educativă, care nu au caracter sancţionator, ci preponderent educativ.  

Spre deosebire de măsurile educative, măsurile disciplinare au funcţie sancţionatorie. Minorul trebuie să devină conştient de semnificaţia  şi urmările faptei sale, fără aplicarea pedepsei închisorii.  

Măsurile disciplinare includ cauţiunea, impunerea anumitor condiţii (repararea prejudiciului, scuzele adresate victimei, plata unei amenzi, munca în folosul comunităţii) şi detenţia, care poate dura de la una la patru săptămâni. Măsurile educative şi disciplinare pot fi dispuse simultan.  

Închisoarea pentru tineri este singura pedeapsă prevăzută de Legea privind tribunalul pentru minori. Închisoarea pentru tineri poate fi dispusă pentru o durată cuprinsă între 6 luni şi 10 ani. Pedeapsa închisorii se dispune când măsurile educative  şi disciplinare sunt insuficiente, ţinând cont de gravitatea faptei şi de necesităţile de reeducare ale delincventului.  

Procesul poate înceta la cererea procurorului, cu aprobarea instanţei, în conformitate cu prevederile art. 45, alin 3 din Legea privind tribunalul pentru minori. De asemenea, încetarea procesului poate fi dispusă din oficiu de către instanţă, conform art. 47 din aceeaşi lege. În plus, procurorul poate decide încetarea procesului fără a mai înainta cauza instanţei. Această decizie de încetare a procesului, atunci când este luată sau aprobată de către instanţă, poate fi însoţită de anumite condiţii sau instrucţiuni adresate făptuitorului. 
În cazurile de gravitate redusă sunt suficiente măsurile educative ori eforturile depuse de infractor pentru acoperirea prejudiciului sau repararea consecinţelor infracţiunii. 

Sistemul justiţiei pentru minori în Germania are o trăsătură specială. Conform secţiunii 27 din Legea privind tribunalul pentru minori, judecătorul poate constata vinovăţia în cursul procesului şi dispune un termen de încercare, la sfârşitul căruia va pronunţa soluţia finală. Dacă la sfârşitul termenului de încercare, rezultă din conduita minorului că este necesară aplicarea unei pedepse, judecătorul va pronunţa o sentinţă în acest sens. În caz contrar, verdictul de vinovăţie îşi încetează efectele.  

Principii ale justiţiei minorilor

La baza sistemului justiţiei pentru minori se află principiul subsidiarităţii sau al minimei intervenţii. Aceasta înseamnă că sancţiunile penale vor fi dispuse doar dacă se dovedesc indispensabile. În plus, aceste sancţiuni sunt limitate de principiul proporţionalităţii. Principiul subsidiarităţii pedepsei este consacrat şi din punct de vedere legislativ, prin modificările aduse în anul 1990 Legii privind tribunalul pentru minori. Sancţiunile care sunt dispuse cu prioritate de către tribunalele pentru minori sunt măsurile educative şi disciplinare.  


Toate strategiile de sprijinire a tinerilor delincvenţi din Germania sunt centrate 

pe familie
. Începând cu anul 2005, Germania a dezvoltat un sistem de prevenire timpurie care are ca grupuri ţintă copiii de vârste foarte mici şi părinţii lor. O cooperare strânsă între sistemul social şi cel de sănătate încearcă să abordeze riscurile sociale la care sunt supuşi copiii de la o vârstă fragedă. 


Deşi subiectul principal nu este prevenirea comiterii de fapte penale, ci sprijinirea părinţilor şi copiilor, pentru a elimina dezavantajele şi a sprijini familiile în situaţii dificile, această strategie este strâns legată de acei copii care, probabil, vor deveni şi clienţi ai serviciilor de prevenire a delincvenţei. 


Ca stat federal, Germania nu implementează o strategie naţională unitară de prevenire timpurile a delincvenţei. Suportul oferit diferă de la land la land şi depinde de condiţiile şi factorii locali. 


Conform principiului subsidiarităţii, organizaţiile non-guvernamentale joacă un 

rol important. Atât ele, cât şi serviciile publice de protecţie a copilului, fac parte din serviciile pentru copii, şi au elaborat o gamă largă de măsuri de sprijinire a copiilor şi familiilor lor:


- sprijin pentru educaţia parentală, cum ar fi consilierea sau sfaturile practice pentru viaţa de zi cu zi;

- cursuri de formare socială şi pedagogică pentru copii, în grupuri mici, în cadrul cărora copiii dobândesc abilităţi sociale şi astfel evită recidiva;


- activităţile de teren ale lucrătorilor stradali, care încearcă să medieze între băieţi şi cartier, în caz de conflicte în locuri publice sau la nivel local;


- în foarte puţine cazuri, atunci când numărul faptelor creşte, este aplicată o măsură de protecţie de tip rezidenţial;


- cooperarea între serviciile de protecţie a copiilor şi alte sisteme, cum sunt şcoala şi cluburile sportive.


În special sistemul şcolar (şcoala pentru copiii care nu se află încă la vârsta răspunderii penale se termină în general în jurul prânzului) a preluat un rol important în prevenirea comportamentului deviant al şcolarilor. În timp, s-au elaborat mai multe strategii:

- crearea unui climat şcolar în care elevii se simt confortabil şi primesc sprijin educaţional de la profesori şi asistenţi sociali. În mod tradiţional, profesorii au avut mai mult rolul de a împărtăşi cunoştinţe, şi mai puţin de a educa efectiv.


- dezvoltarea de programe speciale împotriva violenţei, care au fost implementate în şcoli.

GRECIA 

Baza legală


- Codul penal;


- Codul de procedură penală;


- Legea 3315/1955 privind instanţele pentru minori şi tratamentul infractorilor minori, cu modificările ulterioare;

- Legile 2793/1954 şi 378/1976 de înfiinţare a unui serviciu de supraveghere a minorilor (ofiţeri de probaţiune) în instanţele pentru minori;


- Legea 2298/1995.


Răspunderea penală


Vârsta minimă de răspundere penală este de 12 ani (art. 121 alin 1 Cod penal): „Minorii sunt definiţi ca acele persoane cu vârsta cuprinsă între 7 şi 17 ani. Cei sub 12 ani sunt definiţi drept copii, cei între 12 şi 17 ani sunt consideraţi adolescenţi”. 

 
Copiii sub vârsta de 6 ani nu răspund penal. Faptele copiilor cu vârsta cuprinsă între 7 şi 12 ani sunt supuse măsurilor educative sau terapeutice
. Măsurile terapeutice sunt aplicate în cazul minorilor care suferă de anumite tipuri de boli psihice sau fizice sau sunt dependenţi de droguri (art. 122 şi 123 Cod penal). 

Potrivit art. 127 Cod penal, tribunalul poate decide trimiterea minorului cu vârsta cuprinsă între 13 şi 17 ani într-o instituţie de corecţie atunci când circumstanţele şi personalitatea delincventului o cer, în scopul descurajării comiterii de infracţiuni.


Sancţiunile penale prevăzute în Codul penal elen sunt clasificate în pedepse şi măsuri de securitate. Sancţiunile se clasifică în principale şi suplimentare. Acestea cuprind: 


a) custodia;


b) amenda; 


c) sancţiuni ale comunităţii (de exemplu, suspendarea pedepsei, cu sau fără supraveghere; transformare a unei pedepse privative de libertate în zile-amendă; muncă în folosul comunităţii.


Adolescenţii (între 12 şi 17 de ani) pot răspunde penal şi pot primi o sancţiune specială, internarea în centre de corecţie. Prin contrast, măsurile educative se impun pentru: 


- minorii care nu răspund penal, adică acei copii între 7 şi 12 ani;


- adolescenţi (12 - 17 ani), în cazul în care instanţa constată că nu există nici un motiv pentru a impune o sancţiune penală specială. 


Aceste măsuri educaţionale includ:


a) mustrarea;


b) plasarea minorului sub supravegherea responsabilă a parinţilor sau a tutorelui;


c) plasarea minorului sub supravegherea unui supervizor pentru minori (ofiţer de probaţiune);


d) plasarea copilului într-o instituţie specială de stat sau privată.


Detenţia într-o instituţie de corecţie pentru minori se poate face pe o perioadă nedeterminată. Minorul infractor primeşte o sentinţă cu durată nedeterminată (de la 6 luni la 10 ani sau de la 5 la 20 de ani). Termenii „minim” şi „maxim” de detenţie sunt reglementate de art. 54 Codul penal.


Durata de detenţie nu poate să fie peste 20 de ani, nici mai puţin de 5 ani, dacă fapta săvârşită de un adult se pedepseşte în conformitate cu legea penală cu privaţiune de libertate de peste 10 ani sau cu detenţiune pe viaţă. În toate celelalte cazuri, durata nu trebuie să fie mai mare de 10 ani, nici mai mică de 6 luni. 


Grecia are un sistem de instanţe speciale de justiţie pentru minori. Instanţele pentru minori sunt instanţe penale care au jurisdicţie exclusivă asupra tuturor persoanelor tinere cu vârste cuprinse între 7 şi 17 ani, la momentul la care a fost săvârşită infracţiunea
.


Prima instanţă judecă în complet de un judecător, a doua instanţă, de apel, judecă în complet de trei judecători.  


Aceste instanţe nu se limitează la aplicarea de măsuri educative, putând dispune detenţia minorului într-o instituţie de corecţie, precum şi aplicarea sancţiunilor atenuate de drept penal pentru adulţi.
IRLANDA


Baza legală


- Legea privind minorii (2001);


- Legea justiţiei penale (2006)
.


Răspunderea penală


Până la adoptarea Legii privind minorii, în justiţia penală au fost utilizate o multitudine de expresii prin care să se definească un un tânăr care a încălcat legea: inculpat minor, juvenil, tânăr, etc. Din anul 2001, o persoană cu vârsta sub 18 ani este numită copil.


Vârsta de răspundere penală este reglementată de secţiunea 129 din Legea justiţiei penale. Aceasta a crescut de la 7 ani, cum fusese stabilită în anul 2001, la 12 de ani. Acest lucru nu înseamnă că acei copii care nu au împlinit vârsta de 12 ani, nu pot fi acuzaţi de o infracţiune, conform Codului penal. Copiii cu vârsta de 10 sau 11 ani pot fi acuzaţi de crimă, omucidere, viol sau agresiune sexuală agravată. În cazul în care un copil sub 14 ani comite o infracţiune, procedurile ulterioare nu pot fi desfăşurate fără acordul Procurorului General.

Deşi Legea din anul 2001 interzice, în general, acuzarea şi condamnarea copiiilor sub vârsta de 12 ani care au comis o infracţiune, aceştia nu se bucură de imunitatea totală. Secţiunea 130 din Legea justiţiei penale prevede că autorităţile competente pot să decadă din drepturi pe părinţii ai căror copii sunt suspectaţi de comiterea unor infracţiuni grave. Copilul poate fi luat în custodia Servicului de sănătate din zona în care locuieşte copilul. De asemenea, acest serviciu poate să cerceteze activitatea penală a copilului, înaintea instanţelor de judecată. 


Regimul sancţionator 


Potrivit secţiunii 142 din Legea privind minorii, o instanţă poate dispune o perioadă de detenţie pentru un copil. În cazul în care copilul are sub 16 ani, acesta  este reţinut într-o şcoală de detenţie pentru copii. Instanţa poate dispune astfel în cazul în care este convinsă că acesta este singurul mod adecvat de a se realiza reeducarea copilului. Şcoala are un program planificat de activităţi motivante, care ţin seama de nevoile, interesele şi potenţialul tânărului supus reeducării. De asemenea, şcoala are o politică proprie privind utilizarea sancţiunilor, care este în concordanţă cu promovarea nevoilor de dezvoltare ale tinerilor şi exercitarea unui grad mai mare de auto-control şi disciplină.


Şcolile de detenţie sunt gestionate de către Serviciul irlandez pentru justiţia tinerilor, care este coordonat de Departamentul afacerilor pentru copii şi tineret
.


Măsuri de prevenire a criminalităţii juvenile


Legislaţia irlandeză are la bază principiul că un copil trebuie luat în custodia statului doar ca o ultimă soluţie. Există multe măsuri care pot fi luate de comunitatea locală, înainte ca un copil să fie trimis într-o şcoală de detenţie.

ITALIA 


Baza legală


-  Codul penal;


- Decretul nr. 48 din 22 septembrie 1988, privind dispoziţiile relative la procesul penal pentru minori.


Răspunderea penală


Vârsta răspunderii penale coincide cu cea a majorităţii penale, adică 18 ani, dar în anumite situaţii poate fi coborâtă la 14 ani. 


Codul penal instituie principiul lipsei absolute a răspunderii penale a minorilor care nu au împlinit 14 ani: „Nu este responsabilă persoana care în momentul săvârşirii faptei nu împlinise 14 ani” (art. 97).  


Lipsa relativă a răspunderii penale a minorilor între 14 şi 18 ani este prevăzută de art. 98 Cod penal: „Este responsabil penal cel care în momentul săvârşirii faptei avea vârsta cuprinsă între 14 şi 18 ani, dacă avea capacitatea intelectivă şi volitivă, dar limitele pedepsei vor fi reduse. Când pedeapsa pronunţată este închisoarea mai mică de 5 ani ori amenda, nu se pot aplica pedepse accesorii”.


Minorii între 14 şi 18 ani sunt supuşi regimului de drept comun, dar împotriva lor pot fi pronunţate doar pedepse atenuate. 


Jurisprudenţa consideră a fi capabilă persoana care îşi dă seama de gravitatea faptelor sale, a consecinţelor acestora, precum şi de faptul că ele nu sunt conforme ordinii sociale. Capacitatea volitivă presupune libertatea de decizie şi gradul de rezistenţă la solicitările altei persoane.  


Regimul sancţionator 


Măsurile alternative şi punerea la încercare sunt prevăzute de Decretul nr. 48 din 22 septembrie 1988, privind dispoziţiile relative la procesul penal pentru minori.  


Tribunalul pentru minori este singura instanţă competentă de a judeca infracţiunile săvârşite de minori. Tribunalul pentru minori şi magistratul pentru supravegherea executării măsurilor dispuse rămân competenţi şi după ce minorii au împlinit 18 ani, până la cel mult 25 de ani (art. 3 din Decretul nr. 48/1988). 


Acelaşi decret prevede că judecătorul poate înlocui pedeapsa închisorii mai mare de 2 ani cu una din sancţiunile următoare: libertatea supravegheată sau semi-libertatea.  


De asemenea, judecătorul are posibilitatea de a suspenda procesul pentru o perioadă între 1 şi 3 ani, în funcţie de gravitatea faptelor, şi de a supune delincventul minor la o perioadă de încercare. 


Conform art. 28 din Decretul nr. 48/1988, judecătorul, după ascultarea părţilor, poate dispune prin ordonanţă suspendarea procesului, atunci când consideră că este necesară în interesul minorului, pentru dezvoltarea în condiţii normale a personalităţii minorului. Procesul poate fi suspendat pe o perioadă de maximum 3 ani în cazul faptelor mai grave şi 1 an în cazuri mai puţin grave. Pe timpul suspendării, cursul prescripţiei răspunderii penale este suspendat. 


Prin ordonanţa de suspendare a procesului, judecătorul îl încredinţează pe minor serviciilor specializate care au rolul de a-l supraveghea, de a-i oferi asistenţă şi tratament. Prin acelaşi act, judecătorul poate dispune repararea prejudiciului şi, de asemenea, poate propune începerea unei proceduri de mediere. 


Art. 29 din Decretul nr. 48/1988, prevede că la împlinirea duratei suspendării procesului, judecătorul, la noul termen de audiere, poate aprecia că nu mai este necesară continuarea procesului, ţinând cont de comportamentul şi evoluţia minorului. În caz contrar, trece la judecarea cauzei.  


În privinţa arestării preventive, termenele prevăzute de Codul de procedură penală sunt reduse la jumătate pentru minorii cu vârsta cuprinsă între 16 şi 18 ani, şi cu două treimi pentru minorii cu vârsta cuprinsă între 14 şi 16 ani (art. 23 din Decretul nr. 48/1988). 


Prin sentinţa de condamnare, când pedeapsa stabilită de judecător este închisoarea de cel mult 2 ani, judecătorul poate aplica o sancţiune alternativă, care constă în semi-detenţie şi libertatea sub supraveghere, luând considerare personalitatea minorului, nevoile sale, condiţiile familiale, sociale  şi mediul în care a trăit minorul (art. 23). 


În timpul perioadei de încercare, minorul este încredinţat serviciilor de protecţie a tinerilor şi are posibilitatea de a repara consecinţele actelor sale. 


Modalitatea concretă în care are loc suspendarea procesului este detaliată în Decretul nr. 272 din 28 iulie 1989. Art. 27 prevede că judecătorul dispune această  măsură pe baza unui proiect de intervenţie elaborat de către serviciile specializate  în colaborare cu serviciile de asistenţă socială locale.  


Proiectul trebuie să cuprindă: modalitatea de implicare  a minorului, a familiei  şi a mediului său de viaţă; sarcinile specifice pe care trebuie să şi le asume minorul; modalităţile concrete de participare a serviciilor specialize şi a celor de asistenţă locale; modalităţile de reparare a consecinţelor infracţiunii şi de mediere. 


Aceste servicii îl informează periodic pe judecător cu privire la evoluţia minorului, propune eventuale modificări ale proiectului de intervenţie ori, în cazul unor abateri grave şi repetate din partea minorului, revocarea suspendării. 


Reducerea de pedeapsă

Dispoziţiile legale prevăd că tinerilor li se aplică aceleaşi sancţiuni ca şi adulţilor, dar într-o formă atenuată. Curtea Constituţională, prin decizia nr. 168 din 28 aprilie 1994, a declarat neconstituţionale prevederile Codului penal care privesc pedeapsa detenţiunii pe viaţă sub aspectul că exclud aplicarea acestei pedepse minorului care răspunde penal. Pe cale de consecinţă, minorilor le poate fi aplicată numai pedeapsa închisorii de maximum 24 de ani.  

Remiterea de pedeapsă

În cazul minorilor, Codul de procedură penală
, art. 169, oferă judecătorului posibilitatea de a dispune netrimiterea în judecată, ori de a renunţa la condamnare, dacă legea prevede pentru infracţiunea săvârşită pedeapsa închisorii care nu depăşeşte 2 ani ori pedeapsa amenzii, iar judecătorul apreciază că este o măsură suficientă pentru a-l determina pe inculpat să se abţină de la săvărşirea de noi infracţiuni. Ca regulă, această remitere de pedeapsă nu poate fi acordată decât o singură dată.

LETONIA


Baza legală


- Codul penal; 


- Codul de procedură penală (2005);


- Legea cu privire la aplicarea măsurilor obligatorii educaţionale pentru copii (2002)
 
Răspunderea penală


Majoritatea penală este îndeplinită la vârsta de 14 ani.


Potrivit art. 65 Cod penal
, aplicarea pedepsei pentru minori îmbracă următoarele forme:


1) privarea de libertate;


2) arestarea în custodie;


3) munca în folosul comunităţii; 


4) amenda;

5) pedepsele suplimentare prevăzute de lege.

Pentru o persoană care a comis o infracţiune înainte de a ajunge la vârsta de 18 ani, perioada de privare de libertate nu poate depăşi:


- 10 ani pentru infracţiuni deosebit de grave; 


- 5 ani - pentru infracţiuni grave, care sunt asociate cu violenţa sau ameninţarea cu violenţă sau au dat naştere la consecinţe grave; 


- 2 ani - pentru alte infracţiuni grave; 


- pentru alte încălcări penale şi pentru infracţiuni mai puţin grave nu se aplică pedeapsa privativă de libertate.


Măsuri educaţionale obligatorii



- avertismentul;

- obligaţia de a-şi cere scuze victimelor;


- transferul copilului către un tutore specializat, instituţii sau organizaţii;

- obligaţia de a elimina consecinţele faptei prin acordarea de despăgubiri;


- munca în folosul comunităţii;


- plasarea copilului într-o instituţie de învăţământ de corecţie socială.

Măsurile de constrângere cu caracter medical pot fi aplicate minorilor care suferă de o tulburare mentală:


- tratament medical într-o instituţie medicală;


- tratamentul medical într-un spital de psihiatrie; 


- tratament medical sub pază într-un spital de psihiatrie specializat;


În funcţie de natura infracţiunii comise şi de starea psihică a minorului, dacă se apreciază că nu reprezintă un pericol pentru comunitate, instanţa de judecată poate plasa persoana în cauză sub supravegherea rudelor sau altor persoane care îngrijesc persoane bolnave sau sub supravegherea unei instituţii medicale.


Măsuri de constrângere cu caracter medical poate fi, de asemenea, stabilite pentru minorii care au capacitate mentală diminuată.


LITUANIA 

Baza legală


- Codul penal 


Răspunderea penală


Majoritatea penală este îndeplinită la vârsta de 14 ani.


Modificările aduse Codului Penal prevăd un sistem special de măsuri punitive şi educaţionale aplicate minorilor care au comis infracţiuni, regulile de aplicare a lor, motivele şi condiţiile pentru scutirea de la plata amenzilor, sancţiunile aplicate în instituţia răspunderii penale, în conformitate cu instrumentele de drept internaţional
.

Principalele măsuri educative sunt următoarele (art. 82): 


- avertismentul; 


- repararea prejudiciului material; 


- muncă în folosul comunităţii;


- plasarea minorului sub tutelă;


- restrângerea unor drepturi;

- plasarea minorului într-o instituţie educaţional-disciplinară specială.


În funcţie de evaluarea juridică a faptelor minorului, măsurile educative au diferite valori juridice:


• executarea unei părţi dintr-o pedeapsă, atunci când sunt aplicate măsuri educative, când nu se aplică pedeapsa cu închisoarea;


• o alternativă la pedeapsa penală, atunci când minorul comite un delict sau o infracţiune minoră;


• o măsură educativă sau corecţională, atunci când minorul nu răspunde penal.



Măsuri de prevenire a criminalităţii juvenile


O altă acţiune importantă, iniţiată de Guvern, a fost aprobarea unui Program de prevenire a criminalităţii pentru copiii şi tineret
. În plus faţă de alte planuri specifice, acest program vizează:


• eliminarea şi neutralizarea influenţelor negative ale mediului social, stabilirea efectelelor care au impact de deformare a personalităţii unui copil şi pot crea un comportament  delincvent;


• insuflarea la copii a unui simţ al datoriei şi responsabilităţii în familia lor, în instituţiile de învăţământ şi de muncă, precum şi în mediul social;


• „umanizarea” măsurilor aplicate infractorilor minori prin reducerea duratei lor, a efectelor represive şi creşterea oportunităţilor de resocializare şi adaptare
pentru societate a acestora.


LUXEMBURG

Baza legală 


- Legea din 10 august 1992 privind protejarea tineretului
Răspunderea penală


Vârsta de răspundere penală este de 18 ani. Minorii sub această vârstă care au comis infracţiuni pot fi luaţi în îngrijire şi pot fi supuşi doar măsurilor de protecţie şi educaţie. În situaţia comiterii de infracţiuni grave răspunderea penală poate fi redusă la 16 ani, cauzele respective putând fi trimise în instanţă
.


În Luxemburg există câte o instanţă specială a minorilor în fiecare regiune. Judecătorii acestor Curţi se pot implica în protecţia minorilor la fel de mult ca şi în urmărirea penală a acestora. 


Judecătorii Curţii, în circumstanţe speciale de instrucţie sau un procuror al Coroanei, poate pune un minor în detenţie provizorie pentru durata procesului. Judecătorul poate comanda un studiu de personalitate a minorului care urmează să fie efectuat, în principal prin intermediul unui studii sociale, examene medicale, psihologice şi psihiatrice, observarea comportamentului sau un test de consiliere profesională.

Regimul sancţionator 


Măsurile care pot fi aplicate pentru tinerii delincvenţi sunt următoarele:


- mustrarea infractorilor  tineri;


- supravegherea de către familie;

- supravegherea într-o instituţie specială;

- trimiterea infractorilor tineri într-un centru de reeducare;

- tratarea în centre medicale, când starea psihică a tânărului o impune; 


- trimiterea tinerilor infractori în centre de detenţie de stat, în cazul în care aceştia prezintă un comportament periculos şi nu pot fi primiţi în centrele obişnuite.

Instanţa poate decide ca minorul să locuiască cu părinţii/tutorele, cu respectarea anumitor condiţii:


- frecventarea regulată o unei şcoli obişnuită sau specială;

- se prezintă regulat la centrele educaţionale şi medicale.


Numai atunci când este absolut necesar, minorul poate fi pus în detenţie provizorie pentru maximum o lună. Toate măsurile complementare, cu excepţia celor care răspund la infracţiuni grave, încetează atunci când minorul ajunge la maturitate. Cu toate acestea, judecătorul poate, cu acordul minorului, dacă se consideră a fi în interesul minorului, să extindă măsurile până când tânărul împlineşte vârsta de 21 de ani.

MAREA BRITANIE 


Baza legală 

 
- Legea pentru prevenirea criminalităţii şi a tulburării liniştii publice, adoptată la 31 iulie 1998 şi intrată în vigoare la 30 septembrie 1998; 


- Police and Criminal Evidence Act (1984).


Răspunderea penală


Legea pentru prevenirea criminalităţii şi a tulburării liniştii publice a abrogat prezumţia de neresponsabilitate a minorilor cu vârsta între 10 şi 14 ani. Înainte de adoptarea acestei legi, minorul cu vârsta între 10 şi 14 ani beneficia de prezumţia de neresponsabilitate, deoarece se presupunea că nu avea capacitatea de a discerne între bine  şi rău. Această prezumţie putea fi înlăturată, dacă se făcea dovada că minorul era conştient de consecinţele faptelor sale.  


Vârsta răspunderii penale este de 10 ani, dar vârsta majorităţii penale este de 18 ani.  


Regimul sancţionator 


Legea din anul 1984 stabileşte sancţiunile aplicabile tinerilor delincvenţi.  Tinerii cărora li se aplică aceste măsuri sunt copiii şi adolescenţii între 10 şi 18 ani.  


a) Măsurile educative şi disciplinare 


Dacă este un prim delict lipsit de gravitate, ofiţerii de poliţie pot lua măsura mustrării faţă de un minor. Când delictul are o gravitate mai mare, instanţa poate aplica una din următoarele măsuri, dintre care majoritatea sunt destinate tinerilor care au împlinit 16 ani:  


- supravegherea, pentru o durată de maxim 3 ani; 


- munca în folosul comunităţii, pe o durată cuprinsă între 40 şi 240 de ore; 


- o sancţiune mixtă, cuprinzând supravegherea şi munca în folosul comunităţii; 


- obligaţia de a nu părăsi domiciliul, care poate fi controlată, din 1996, prin purtarea unei brăţări electronice; 


- o ordonanţă de supraveghere pe o durată de la 1 la 3 ani, cu obligaţie de reşedinţă, pentru tinerii sub 16 ani; 


- obligaţia de a participa, 2 sau 3 ore pe săptămână, la activităţi organizate, adesea în şcoli, pentru tinerii între 10 şi 21 de ani. 


Alte măsuri sunt prevăzute de Legea pentru prevenirea criminalităţii şi a tulburării liniştii publice sunt următoarele: 


- dacă este la primul delict, tânărul va primi o mustrare, iar pentru delictul următor, un avertisment; 


- despăgubiri în folosul victimei sau al comunităţii; 


- munca în folosul comunităţii pe o durată de 3 luni. 


Programele la care minorul participă au ca scop prevenirea recidivei şi reinserţia socială.


c) Pedeapsa închisorii 


Când fapta săvârşită de un minor care a împlinit 12 ani are o gravitate mare şi dacă punerea în libertate a minorului ar prezenta pericol pentru ordinea publică, instanţa poate pronunţa pedeapsa închisorii. 


Când minorul are vârsta cuprinsă între 12 şi 14 ani, i se poate impune o măsură specială, cu durata între 6 luni şi 2 ani. În timpul executării primei jumătăţi a acestei măsuri, minorul este deţinut într-un centru special; ulterior, este eliberat, dar se va afla sub supravegherea unui agent de probaţiune. 


Începând din 1999, această măsură este înlocuită cu detenţia şi supravegherea, măsură aplicabilă delincvenţilor cu vârsta cuprinsă între 10 şi 17 ani. Durata acestei măsuri poate fi de 4, 6, 8, 12, 18 sau 24 de luni. Măsura cuprinde o perioadă de detenţie şi o perioadă de libertate sub supraveghere. 


Minorii care au împlinit vârsta de 15 ani sunt deţinuţi în instituţii pentru minori sau în secţii separate din penitenciarele pentru adulţi. Cei care nu au împlinit 15 ani sunt plasaţi în centre speciale, iar durata încarcerării nu poate depăşi 1 an.


Măsuri de prevenire a criminalităţii juvenile


Strategiile de prevenire a criminalităţii au ca ţintă, la nivel local şi guvernamental, însuşi sistemul de justiţie, condiţiile de viaţă şi parteneriatele între organizaţii şi instituţii relevante
. La nivel de indivizi, programele au încercat să îi facă pe oameni să aibă un comportament adecvat şi să îi includă în societate.


În ultimii ani, au fost elaborate programe menite să îi includă pe toţii copiii şi tinerii excluşi social. Au fost identificare condiţiile sociale care creează premizele comiterii de fapte penale, una dintre acestea fiind excluziunea socială. La nivel naţional, s-a dezvoltat un nou sistem de justiţie juvenilă, s-au înfiinţat noi organizaţii, iar politicile se bazează mai mult pe evidenţe. 


Au fost elaborate câteva programe locale, care prevedeau obligaţia încheierii de parteneriate, de exemplu: parteneriate pentru combaterea infracţiunilor şi a dezordinii, echipe pentru tinerii delincvenţi, programul gardienilor stradali, parteneriate pentru şcoli mai sigure, poliţişti în sprijinul comunităţii, etc.  S-a creat şi un Fond special pentru regenerare socială, destinat regenerării zonelor dezavantajate, precum şi alte programe, unele din ele axându-se în mod special asupra combaterii delincvenţei juvenile, prin finanţarea de iniţiative  locale specifice. 


A fost creat şi Fondul copiilor, tot sub forma unui program de regenerare, destinat copiilor supuşi excluziunii sociale. O treime din suma alocată trebuia cheltuită pe proiecte specifice, de reducere a delincvenţei şi a comportamentului anti-social al copiilor cu vârste între 11 şi 14 ani.


Autorităţile locale au iniţiat interdicţii pentru populaţii întregi de tineri sau pentru indivizi clar identificaţi. Grupurile considerate periculoase au fost dispersate în zone numite arii de dispersie. Alte sancţiuni includ scheme de avertizare finală pentru cei care comit astfel de fapte pentru prima oară. 


S-au întocmit Contracte pentru comportament acceptabil pentru cei vinovaţi de a fi manifestat comportament anti-social, precum şi ordine pentru comportament anti-social, pentru aceia care nu au respectat termenii acestor contracte. Sistemul de sancţionare le-a permis autorităţilor locale să stabilească unde are voie un tânăr să meargă, cu cine să se întâlnească, ce are voie să poarte şi ce are voie să facă. Ceea ce face ca  această sancţiune să fie extrem de punitivă este faptul că încălcarea termenilor acestui tip de contract poate duce la o sentinţă privativă de libertate.
OLANDA


Baza legală


- Codul penal


Din anul 1965, limita de vârsta minimă pentru răspunderea penală este stabilită la 12 ani. Procedurile speciale pentru minori şi sancţiunile sunt aplicabile până la vârsta de 18 ani, iar în circumstanţe excepţionale până la vârstă de 21 de ani
.


Răspunderea penală


Nu există nici un statut special pe infractorii minori. Cu toate acestea, Codul Penal conţine o serie de dispoziţii speciale privind minorii. Acestea se referă în primul rând la sancţiunile care pot fi impuse infractorilor minori (secţiunea 77).


Copiii sub vârsta de 12 ani nu pot fi urmăriţi penal pentru infracţiunile comise, dar măsurile stabilite de Codul civil, cum ar fi trimiterea la un centru de tratament pentru minori, pot fi aplicate.


Pentru minorii cu vârsta cuprinsă între 12 şi 16 de ani, prevederile Codului penal sunt aplicabile minorului. Pentru minorii cu vârste cuprinse între 16 şi 18, în principiu, se pot aplica sancţiunile penale, iar tribunalul pentru minori poate aplica sancţiunile prevăzute pentru adulţi în cazul în care constată motive pentru a face acest lucru, în funcţie de gravitatea infracţiunii, caracterul infractorului sau circumstanţele în care a fost comisă infracţiunea. Pentru aceleaşi motive pentru adulţii cu vârsta între 18 şi 21 pot fi dispuse sancţiunile penale aplicate minorului în locul dreptului penal pentru adulţi.


Vârsta legală de maturitate este de 18 de ani. 


Regimul sancţionator 


Patru măsuri pot fi impuse de către o instanţă pentru minori:


- avizul unei instituţii pentru arestarea persoanelor tinere;


- confiscarea;


- privarea de câştigurile obţinute în mod ilegal; 


- despăgubiri pentru prejudiciul creat.


Măsurile enumerate sunt guvernate de aceleaşi reguli privind măsurile aplicabile în dreptul penal pentru adulţi.


Internarea într-o instituţie pentru persoanele tinere poate fi stabilită numai în cazul în care fapta se referă la o infracţiune gravă pentru care arestarea preventivă este permisă, în cazul în care siguranţa familiei sau siguranţa generală a persoanelor sau a bunurilor impune o astfel de măsură şi în cazul în care se constată că este în interesul viitorului infractorului.


Obiectivul principal al măsurii, pe lângă protecţia comunităţii, este acela de a oferi persoanelor tinere educaţia şi îngrijirea, care este considerată necesară.


Durata măsurii este determinată de nivelul de educaţie necesar tânărului pentru îndreptare. Tribunalul pentru minori poate lua această măsură după prezentarea unui aviz motivat, semnat de cel puţin doi oameni de ştiinţă de  discipline diferite. Un expert trebuie să fie în mod obligatoriu un psihiatru, dacă minorul suferea de boli psihice la momentul comiterii infracţiunii.


În practică, măsura se aplică o perioadă de doi ani. Ea poate fi revocată, dar şi prelungită de tribunalul pentru minori. Extinderea termenului poate fi solicitată pentru o perioadă de maximum doi ani, la cererea serviciului de urmărire penală, dar nu poate depăşi patru ani, cu excepţia cazului când infractorul minor suferă de  boli psihice, când durata internării poate fi de şase ani. Prelungirea termenului este posibilă numai în cazul în care s-a comis o infracţiune violentă sau o infracţiune sexuală. 


Din anul 1987, instanţa poate aplica pentru minor şi o condamnare cu suspendare. O pedeapsă cu închisoarea de până la un an sau o amendă pot fi suspendate total sau în parte. Pedeapsa cu închisoarea între un an şi trei ani poate fi suspendată numai pentru comutarea pedepsei; o pedeapsă cu închisoarea mai mare de trei ani nu poate fi suspendată.


Instanţa poate aplica minorilor, în mod cumulativ, următoarele măsuri: 


- închisoare între 1 şi 3 ani şi amendă;


- muncă în folosul comunităţii şi amendă;


- închisoare cu suspendare şi muncă în folosul comunităţii.


Condamnarea cu suspendare este întotdeauna supusă condiţiilor generale ale perioadei de probă. Judecătorul determină durata perioadei de probă, la momentul pronunţării sentinţei. Perioada de probă este de trei ani, dar, de obicei, se stabileşte o perioadă de doi ani sau mai puţin.


În plus, judecătorul poate impune una sau mai multe măsuri, cum ar fi:


- despăgubiri pentru prejudiciul cauzat de infracţiune;


- internarea într-o instituţie de îngrijire medicală pentru durata perioadei de probă;


- crearea unui depozit de cauţiune (o sumă de bani egală cu amenda); 


- donarea de către minor a unei sume de bani care să nu depăşească nivelul  maxim al amenzii către Fondul de compensare şi protecţie pentru victimele infracţiunilor.


Măsuri de prevenire a criminalităţii juvenile


Strategiile de prevenire se bazează pe faptul că familia, şcoala, părinţii şi vecinii au un impact foarte mare asupra comportamentului copiilor. Relevanţa acestora diferă în procesul de creştere şi de obicei sunt mai mulţi factori implicaţi în generarea unui comportament problematic. 


Factorii de risc şi factorii de protecţie sunt importanţi. În afară de programele de prevenire, politicile sociale din grădiniţe, şcoli, cluburi sportive şi cartiere joacă  un rol important în ceea ce priveşte prevenirea delincvenţei juvenile. 


La nivel local, elaborarea de politici sociale este o obligaţie majoră, deşi  elementele de risc rămân. Programele universale vizează toţii copiii şi tinerii, iar programele cu scop precis se adresează unor grupuri selectate de minori. S-au elaborat multe programe în acest sens, dintre care se remarca două: 


- „Taakspeel” (jocul comportamentului pozitiv) începe la o vârstă mică (6 ani) şi abordează comportamentul anti-social la şcoală. Deşi jocul implică întreaga clasă, se adresează în mod special copiilor cu ADHD (tulburare hiperkinetică cu deficit de atenţie) şi cu probleme de comportament Copiii sunt ajutaţi să-şi orienteze comportamentul către sarcini şi un mediu de învăţare pozitive. Programul nu se adresează grupului ţintă izolat  şi evită excluziunea şi discriminarea. 


- „Comunităţile cărora le pasă” (CCP) este un program de prevenire a delincvenţei care a fost testat în câteva ţări, printre care şi Olanda. Programul tratează eşecul integrării şi excluziunea socială a copiilor şi tinerilor într-un mod indirect, dar consistent.  Pentru o perioadă lungă de timp, CCP îmbunătăţeşte condiţiile de viaţă ale copiilor şi tinerilor cu vârste de până la 18 ani, abordând o serie de probleme comune. În primul rând, copiii şi adulţii implicaţi sunt chestionaţi cu privire la problemele majore din regiunea lor, iar rezultatele reprezintă bazele unei strategii de prevenire. Datorită faptului că evaluarea problemelor se face diferit la nivel local, se selectează obiectivele principale, iar CCP acţionează în scopul remedierii deficienţelor identificate. CCP are succes atunci când structurile existente sunt respectate şi implicate. Îmbunătăţirea cooperării între participanţii relevanţi este un alt rezultat pozitiv al evaluării. Mai este nevoie, însă, ca anumite structuri existente să se ralieze şi ele. 


Mai mult decât în alte ţări europene, politica din Olanda se bazează pe o prevenire a  delincvenţei pe bază de evidenţe. Ţinta principală este cooperarea între parteneri. Deşi copii sub 12 ani nu răspund penal, poliţia este un partener important pentru această grupă de vârstă, acţionând conform principiului oportunităţii.
POLONIA


Baza legală


- Codul penal;


- Legea privind procedurile ce implică tinerii de 13 ani (1992).


Răspunderea penală


Limita de vârsta minimă pentru răspunderea penală este stabilită la 13 ani, iar majoritatea la 18 ani.


Codul penal al Poloniei face referire la tinerii care comit o infracţiune după vârsta de 17 ani (art. 10). Acelaşi articol menţionează faptul că tinerii cu vârsta cuprinsă între 15 şi 17 ani pot răspunde în temeiul legii penale dacă săvârşesc o serie de infracţiuni prevăzute de Codul penal: crimă împotriva vieţii, viol, crimă împotriva siguranţei publice, fapte care induc în mod deliberat vătămări corporale grave sau daune grave asupra sănătăţii, în funcţie de circumstanţele cazului,  gradul de dezvoltare psihică a făptuitorului şi caracteristicile sale personale, în special în cazul în care măsurile educative utilizate anterior nu au avut succes. În cazul menţionat, pedeapsa aplicată nu poate depăşi două treimi din limita superioară a pedepsei legale prevăzute pentru infracţiunea comisă de un adult
. 


În toate cazurile, instanţa poate aplica reducerea extraordinară a pedepsei.


În situaţia în care făptuitorul a comis infracţiunea după împlinirea vârstei de 17 ani, dar înainte de a împlini 18 ani, instanţa poate dispune aplicarea de măsuri educative, de tratare medicală în centre speciale sau alte măsuri de corecţie în cazul în care circumstanţele cazului, gradul de dezvoltare psihică a făptuitorului şi caracteristicile sale personale o impun.


Potrivit legii din anul 1992, procedurile efectuate pentru sancţionarea unui minor care a împlinit vârsta de 13 ani sunt efectuate de o instanţă specială - instanţa de familie. Toate deciziile în aceste proceduri (cum ar fi ascultarea unui minor şi a martorilor) sunt luate de un judecător de familie, care poate solicita doar anumite date poliţiei sau altor instituţii cu atribuţii în domeniul siguranţei cetăţenilor (art. 35). În cadrul acestor proceduri minorul are dreptul la un apărător (art. 36 şi 49). Tribunalul este obligat să furnizeze nu numai părinţilor sau tutorelui minorului, dar şi minorului copii ale tuturor deciziilor luate în cadrul procedurii. Minorul care a fost condamnat pentru o infracţiune nu poate fi supus la pedeapsa închisorii
, ci doar la măsuri educative sau de corecţie (art. 5)
.


Principiul călăuzitor în toate procedurile este reprezentat de reîncadrarea în societate a infractorului juvenil. Din acest motiv, măsurile aplicate minorului au un caracter preventiv şi educativ şi nu sunt admise  represiunile.


Instanţa poate, printre altele, să aplice măsuri cum ar fi mustrarea, supravegherea unui tutore sau a instanţei, plasarea minorului într-o instituţie care se ocupă cu pregătirea profesională, într-o instituţie de învăţământ şi, în situaţii strict specificate, într-o instituţie medicală. Instanţa poate dispune plasarea unui minor într-o şcoală de corecţie, dacă au existat infracţiuni grave, iar circumstanţele şi caracterul infracţiunii comise justifică o astfel de decizie.

 Părinţii, tutorele sau minorii însişi pot ataca decizia instanţei cu privire la aplicarea măsurilor educative sau de corecţie la o instanţă superioară.

PORTUGALIA 


Baza legală

- Codul penal;


- Decretul-lege  nr. 314 din 27 octombrie 1978 privind regimul penal aplicabil tinerilor;


- Decretul-lege nr. 401/82 privind regimul penal aplicabil tinerilor adulţi;

- Legea tutelar-educativă aprobată prin Legea nr. 166/99.

Răspunderea penală


Codul penal instituie principiul lipsei absolute de răspundere a minorilor care nu au împlinit 16 ani (art. 19) şi prevede aplicarea unei legi speciale pentru tinerii între 16 şi 21 de ani (Decretul-lege nr. 314 din 27 octombrie 1978 privind regimul penal aplicabil tinerilor). 


În cazul minorilor cu vârsta cuprinsă între 12 şi 16 ani care au săvârşit fapte prevăzute de legea penală sunt aplicabile dispoziţiile Legii tutelar-educative aprobate prin Legea nr. 166/99. 


În măsura în care sunt minori, tinerii delincvenţi intră sub incidenţa Decretului-lege nr. 314 din 27 octombrie 1978 privind protecţia minorilor.  


Conform art. 9 din Codul penal, tinerilor delincvenţi li se aplică legea specială, respectiv Decretul-lege nr. 401/82 privind regimul penal special aplicabil tinerilor adulţi.

Regimul sancţionator 


1.  În cazul minorilor cu vârsta cuprinsă între 12 şi 16 ani, care  au  săvârşit fapte prevăzute de legea penală devin aplicabile dispoziţiile Legii tutelar-educative aprobate prin Legea nr. 166/99.

Măsurile tutelare educative au ca scop educarea minorului şi reinserţia sa în viaţa societăţii (art. 2). La evaluarea necesităţii  şi stabilirea tipului de măsură sunt luate în considerare cauzele care exclud sau diminuează caracterul ilicit ori vinovăţia. 


Măsurile tutelare prevăzute din lege sunt: 


a) mustrarea; 


b) interdicţia de a conduce autovehicule de capacitate mică; 


c) reparaţia adusă victimei; 


d) efectuarea unor prestaţii economice în favoarea comunităţii; 


e) impunerea anumitor reguli de conduită; 


f) impunerea anumitor obligaţii; 


g) frecventarea anumitor programe formative; 


h) asistenţă şi îndrumare educativă; 


i) internarea într-un centru de educare;  


Măsura internării într-un centru de educare activă se execută în regim deschis, semi-deschis şi închis.


Conform art. 5, executarea măsurilor tutelare se poate prelungi până la împlinirea vârstei de 21 de ani, moment în care ia sfârşit în mod obligatoriu. 


Principiile avute în vedere de către instanţă la stabilirea măsurii ce urmează a fi aplicate sunt prevăzute de art. 6. În alegerea măsurii aplicabile, instanţa optează pentru măsura cu cea mai mică intervenţie posibilă în autonomia de decizie şi în modul de viaţă al minorului şi care are cea mai mare adeziune din partea minorului  şi a părinţilor acestuia. 


Principiile anterioare sunt avute în vedere şi la alegerea modalităţii sau a regimului de executare a măsurii tutelare. Alegerea măsurii tutelare este orientată întotdeauna in interesul minorului. Conform art. 7, măsura tutelară trebuie să fie proporţională cu gravitatea faptei şi cu nevoia de educaţie a minorului.  


Durata măsurii internării într-un centru de educare nu poate depăşi, în nici un caz, limita maximă a pedepsei cu închisoarea pentru infracţiunea săvârşită. 


În condiţiile art. 8, când aceluiaşi minor îi sunt aplicate mai multe măsuri, instanţa dispune aplicarea lor simultană. Când măsurile nu se pot aplica simultan, instanţa înlocuieşte unele măsuri sau dispune aplicarea lor succesivă. 


Durata totală în cazul aplicării succesive a măsurilor tutelare nu poate depăşi dublul duratei celei mai grave dintre ele, iar aplicarea lor încetează la împlinirea vârstei de 21 de ani. 


a) Mustrarea constă într-un avertisment solemn, prin care judecătorul arată minorului caracterul ilicit al faptei sale, necesitatea de a adopta un comportament adecvat normelor juridice şi valorilor sociale şi de a se insera în viaţa comunităţii, de o manieră demnă şi responsabilă (art. 9). 


b) Interzicerea dreptului de a conduce vehicule constă în ridicarea sau interzicerea dreptului de a obţine permis pentru o perioadă între o lună şi un an (art. 10). 


c) Reparaţia adusă victimei constă, conform prevederilor art. 11, în următoarele acţiuni ale minorului: 


- prezintă scuze victimei;  


- oferă o indemnizaţie victimei pentru prejudiciul patrimonial; 


- desfăşoară, în beneficiul victimei, o activitate care să aibă legătură cu prejudiciul suferit.  


Prezentarea de scuze victimei presupune ca minorul să  îşi exprime regretul pentru faptele comise prin promisiunea, făcută în faţa judecătorului, de a nu mai săvârşi astfel de fapte sau să ofere satisfacţie morală victimei printr-un act care conţine manifestarea regretului său. 


Judecătorul stabileşte suma compensaţiei economice şi modalităţile de plată,  ţinând cont de disponibilităţile economice ale minorului. 


Activitatea exercitată în beneficiul victimei nu poate depăşi 2 zile pe săptămână şi 3 ore pe zi, respectând programul de formare şi de odihnă al minorului. De asemenea, activitatea exercitată în beneficiul victimei nu poate depăşi 12 ore repartizate în 4 săptămâni. 


d) Prestaţiile economice sau realizarea de sarcini în folosul comunităţii presupun ca minorul să ofere o sumă determinată sau să exercite o activitate în cadrul unei instituţii publice sau private. Durata activităţii este de maxim, 60 de ore  şi nu poate depăşi 3 luni, la sfârşitul săptămânii sau în zilele nelucrătoare (art. 12). 


e) Impunerea anumitor reguli de conduită. Instanţa poate impune minorului respectarea unor reguli de conduită care au ca obiectiv crearea condiţiilor necesare pentru ca acesta să îşi adapteze comportamentul la normele şi valorile juridice ale vieţii sociale cum ar fi:  

•  să nu frecventeze anumite locuri şi medii sau să nu vizioneze anumite spectacole; 


•  să nu frecventeze anumite persoane; 


•  să nu consume băuturi alcoolice; 


•  să nu frecventeze anumite grupuri sau asociaţii; 


•  să nu aibă în posesie anumite obiecte. 


Regulile de conduită nu pot constitui limitări abuzive ale autonomiei de decizie a minorului iar durata maximă a acestora nu poate depăşi 2 ani. 


f) Pentru o mai bună valorizare în domeniul şcolar sau al formării profesionale, precum şi pentru favorizarea condiţiilor psiho-biologice necesare dezvoltării minorului, instanţa îi mai poate impune următoarele obligaţii: 


-  să frecventeze o instituţie de învăţământ; 


-  să frecventeze un centru de formare profesională; 


-  să frecventeze cursuri de formare în instituţii psiho-pedagogice; 


-  să frecventeze asociaţii pentru tineri; 


- să urmeze programe de tratament medical, medico-psihiatric, medico-psihologic, în regim de internare sau ambulatoriu. Acestea vizează: dependenţa de alcool, consumul de stupefiante, bolile cu transmitere sexuală, tulburările psihice.

Consimţământul minorului care a împlinit 14 ani este necesar pentru dispunerea acestei măsuri. 


g) Frecventarea de programe formative (art. 25) constă în participarea la: 


▪ programe de ocupare a timpului liber; 


▪ programe de educaţie sexuală; 


▪ programe de educaţie rutieră; 


▪ programe de orientare psiho-pedagogică; 


▪ programe de orientare profesională; 


▪ programe sportive. 


Această măsură are o durată cuprinsă între 6 luni şi 1 an.

h) Asistenţa şi îndrumarea educativă reprezintă o măsură ce constă în executarea unui proiect educativ personal, care acoperă zonele fixate de tribunal. Tribunalul îi poate impune minorului reguli de conduită sau obligaţii, precum şi frecventarea de programe formative. Proiectul este elaborat de către serviciile de reinserţie socială ţi este supus aprobării judiciare. 


În timpul executării proiectului educativ personal, serviciile de reinserţie socială supervizează, orientează, oferă sprijin minorului. Durata măsurii este cuprinsă între 3 luni şi 2 ani (art. 16). 


i) Măsura internării, prevăzută de art. 17, are scopul de a oferi minorului posibilitatea de a asimila valorile şi normele sociale. Măsura internării se execută în regim deschis, semi-deschis sau închis, într-un centru de educare activă. 


Măsura internării în regim semi-deschis se aplică atunci când minorul a săvârşit o infracţiune contra persoanelor, pedepsită cu închisoarea mai mare de 3 ani sau 2 sau mai multe infracţiuni pentru care legea prevede pedeapsa închisorii mai mare de 3 ani.  


Măsura internării în regim închis este aplicabilă când sunt întrunite cumulativ următoarele condiţii: 


• minorul a săvârşit o infracţiune pentru care legea prevede pedeapsa închisorii mai mare de 5 ani sau dacă a săvârşit două sau mai multe infracţiuni contra persoanei pentru care legea prevede pedeapsa închisorii mai mare de 3 ani; 


•  minorul avea 14 ani împliniţi, la data aplicării măsurii; 


Art. 18 prevede că măsura internării în regim deschis sau semi-deschis poate fi dispusă pentru o durată cuprinsă între 3 luni şi 2 ani. Măsura internării în regim închis este cuprinsă între 6 luni şi 2 ani. Măsura internării în regim închis are o durată de maxim 3 ani, dacă minorul a săvârşit o infracţiune pentru care legea prevede pedeapsa închisorii mai mare de 8 ani sau a săvârşit două sau mai multe infracţiuni contra persoanei, pentru care legea prevede pedeapsa închisorii mai mare de 5 ani.

Executarea măsurilor tutelare încetează când minorul care a împlinit 16 ani este condamnat la pedeapsa închisorii, cu excepţia măsurilor de admonestare, de reparaţie în folosul victimei, prin prestaţiile economice sau realizarea de sarcini în folosul comunităţii, situaţia în care executarea acestor măsuri tutelare se cumulează cu pedeapsa închisorii, dacă situaţia concretă a tânărului permite acest lucru (art. 24). 


Când este aplicată o pedeapsă cu internarea într-un centru de detenţie, o pedeapsă cu plasarea într-un centru de detenţie în timpul week-end-urilor sau o pedeapsă cu internarea într-un centru de detenţie în regim de semi-internat unui tânăr care a împlinit 16 ani şi care execută în acel moment o măsură tutelară, acestea se vor executa după ce măsura tutelară încetează. 


Când se aplică o măsură non-instituţională unui tânăr care a împlinit 16 ani şi care în acel moment execută o pedeapsă cu internarea într-un centru de detenţie sau o pedeapsă cu plasarea în timpul week-end-urilor într-un centru de detenţie sau o pedeapsă de plasare întrun centru de detenţie în regim de internat, executarea măsurii tutelare non-instituţionale se execută ulterior (art. 25). 


2. Măsurile aplicabile tinerilor delincvenţi care au împlinit 16 ani sunt prevăzute de Decretul-lege nr. 314 din 27 octombrie 1978 privind regimul penal aplicabil tinerilor pot fi măsuri de protecţie, măsuri de corecţie şi pedeapsa închisorii.  


a) Măsurile de protecţie 


Când pedeapsa prevăzută de lege pentru o infracţiune este mai mică de 2 ani  şi delincventul este minor, judecătorul îi poate aplica una sau mai multe dintre măsurile de protecţie, de asistenţă sau de educaţie limitativ enumerate  de decretul-lege privind protecţia minorilor: 


• mustrarea; 


• încredinţarea minorului părinţilor sau tutorelui; 


• impunerea anumitor obligaţii (adresarea de scuze publice victimei, participarea la o activitate de interes general, repararea prejudiciului, plata unei sume de bani către o instituţie de asistenţă socială); 


• asistenţa educativă acordată de către serviciile sociale; 


• plasarea într-o casă de tip familial; 


• plasarea într-o instituţie de reeducare sau într-un institut medical. 


b) Măsurile de corecţie 


Când delincventul este major, dar nu a împlinit 21 de ani, judecătorul poate dispune o măsură de corecţie în locul pedepsei cu închisoarea, dacă aceasta este mai mică de 2 ani. 


Măsurile de corecţie sunt enumerate limitativ în decretul-lege privind regimul penal al tinerilor: 


• mustrarea; 


• impunerea anumitor obligaţii (aceleaşi cu cele prevăzute de decretul-lege privind protecţia minorilor);

• amenda; 


• internarea într-un centru de detenţie pe o durată cuprinsă între 3 şi 6 luni, care poate fi urmată de libertatea sub supraveghere pe timp de 1 an. 


c) Pedeapsa închisorii 


Judecătorul poate pronunţa şi o pedeapsă cu închisoarea, a cărei durată poate fi redusă. Modalităţile de reducere a pedepsei sunt aceleaşi cu cele aplicabile pentru circumstanţele atenuante. 


3. Decretul-lege nr. 401/82 privind regimul penal special aplicabil tinerilor cu vârsta cuprinsă între 16 şi 21 de ani aduce o serie de derogări de la regimul de drept penal comun, în privinţa tinerilor cu vârsta cuprinsă între 16 şi 21 de ani.


Art. 1 prevede că prezentul decret-lege se aplică tinerilor care au săvârşit o faptă calificată ca infracţiune. 


Prin tânăr se înţelege orice persoană care are, la data  săvârşirii infracţiunii, vârsta cuprinsă între 16 şi 21 de ani. 


Dispoziţiile acestui decret nu se aplică tinerilor care nu răspund penal datorită unor tulburări psihice. 


Conform art. 2, legea generală se aplică ori de câte ori dispoziţiile sale nu contravin prezentului decret. 


Aplicarea măsurilor prevăzute actul normativ nu duc la pierderea drepturilor civile, profesionale sau politice (art. 3). 

Art. 4 prevede modalităţile de atenuare a pedepsei cu închisoarea. În caz de  aplicare a unei pedepse cu închisoarea, judecătorul trebuie să atenueze pedeapsa conform prevederilor Codului penal, art. 73 şi 74, când sunt motive întemeiate de a se crede că atenuarea aduce avantaje privind reinserţia socială a tânărului condamnat. 


Art. 6 enumeră măsurile de corecţie aplicabile tinerilor care au săvârşit o infracţiune. Când din circumstanţele cazului şi personalitatea tânărului, rezultă că pedeapsa închisorii de până la 2 ani nu este necesară şi nici convenabilă pentru reinserţia socială, judecătorul poate dispune măsuri de corecţie. 


a) mustrarea;  


b) impunerea anumitor obligaţii;  


c) amenda; 


d) internarea într-un centru de detenţie. 


Obligaţiile impuse de către judecător trebuie să respecte demnitatea personală şi reinserţia socială a tânărului, iar îndeplinirea acestora nu trebuie să se prelungească în timp (art. 8). Neîndeplinirea obligaţiilor atrage internarea într-un centru de detenţie, în limitele prevăzute de art. 10. 


La fixarea amenzii, se aplică principiile legii generale. Cuantumul amenzii nu trebuie să afecteze, pe cât posibil, patrimoniul tânărului. Când tânărul se află în imposibilitatea de a plăti amenda, din raţiuni neimputabile, amenda se va înlocui cu impunerea unei obligaţii.

Articolul 10 prevede durata şi regimul internării într-un centru de detenţie. Aceasta poate dura între 3 şi 6 luni. Internarea într-un centru de detenţie poate avea loc în regim de internat sau de semiinternat sau poate fi executată în regim de detenţie. 


După expirarea duratei de internare, judecătorul poate dispune o perioadă de orientare şi supraveghere, a cărei durată nu va depăşi 1 an. În cursul perioadei de orientare şi de supraveghere în libertate, tânărul poate fi obligat să frecventeze centrul un anumit număr de ore pe săptămână, dar nu mai mult de 6 ore.  


Judecătorul, la propunerea centrului, poate revoca măsura internării într-un centru de detenţie, dacă tânărul părăseşte instituţia fără autorizare, nu respectă regulile stabilite, are o conduită prin care tulbură grav disciplina internă a instituţiei. 


În caz de revocare a măsurii, judecătorul aplică pedeapsa corespunzătoare infracţiunii, putând deduce din durata acesteia perioada internării. Executarea pedepsei închisorii se va desfăşura într-un stabiliment special.
SLOVENIA 

Baza legală


- Codul penal
 


Răspunderea penală


Potrivit prevederilor Codului penal, sancţiunile penale nu vor fi aplicate împotriva minorilor care nu au vârsta de 14 ani la momentul săvârşirii infracţiunii (art. 71).


Împotriva unui autor minor care la momentul săvârşirii infracţiunii are vârsta cuprinsă între 14 şi 16 ani se pot aplica numai măsuri educative. În principiu, în funcţie de gravitatea faptei, măsurile educative se aplică şi minorilor cu vârsta cuprinsă între 16 şi 18 ani. În cazuri excepţionale, adolescentul cu vârsta cuprinsă între 16 şi 18 ani poate fi sancţionat cu o pedeapsă accesorie, de exemplu amendă sau detenţie în centre de corecţie pentru minori, revocarea permisului de conducere, etc, precum şi cu o măsură de siguranţă (art. 72 Cod penal).


Scopul măsurilor educative şi a pedepselor impuse cu privire la autorii minori este acela de a asigura educaţia lor şi o dezvoltare personală adecvată, prin acordarea de asistenţă de specialitate, supraveghere, educaţie profesională şi sprijin.


 a) Măsuri educaţionale


Potrivit art. 74, măsurile educative includ:


1) mustrarea;


2) aplicarea de interdicţii;


3) supravegherea de către serviciile sociale;


4) internare într-o instituţie de învăţământ special;


5) internare într-un centru de detenţie pentru minori;


6) internare într-o instituţie pentru tineri cu handicap mintal/fizic.



- mustrarea, aplicarea de interdicţii sau supravegherea de către serviciile sociale vor fi administrate de către instanţa de judecată atunci când măsurile trebuie aplicate minorului o perioadă scurtă de timp şi implică o tutelă profesională adecvată.


- internarea în diferite centre de educare vor fi administrate de către instanţă minorilor delincvenţi care au nevoie de măsuri educative de durată şi trebuie separaţi total de mediul în care au comis infracţiunile. Măsurile instituţionale privind internarea se aplică numai în cazul în care măsurile educative nu pot fi îndeplinite în alt mod sau se apreciază că nu au efectele scontate.



În selectarea măsurilor educaţionale adecvate, instanţa trebuie să ia în considerare vârsta făptuitorului şi gradul de dezvoltare mintală a acestuia, caracteristicile sale psihologice, înclinaţiile sale, motivele pentru care a comis infracţiunea, nivelul de educaţie, mediul şi condiţiile de viaţă, gravitatea şi natura infracţiunii, dacă are cazier judiciar, precum şi orice alte circumstanţe relevante pentru selectarea măsurii educative adecvată.


- mustrarea - poate fi administrată atunci când instanţa apreciază că o astfel de măsură este suficientă;


- interdicţiile/instrucţiunile cuprind: 


1) prezentarea de scuze către persoana vătămată;


2) ajungerea la o înţelegere cu persoana vătămată pentru recuperarea daunelor;


3) participarea regulată la cursurile unei instituţii de învăţământ;


4) accesul la o formă de învăţământ profesional;


5) aplicarea unei tutele specializate pentru o perioadă specificată;


6) muncă în folosul comunităţii sau desfăşurarea de activităţi pentru organizaţii umanitare;


7) să se prezinte la tratament într-o instituţie de sănătate corespunzătoare;


8) să participe la cursuri de învăţământ, consultări profesionale, psihologice sau de altă natură; 


9) să participe la cursuri de formare socială;


10) interdicţia de exploatare a unui vehicul cu motor.


Aceste măsuri nu pot fi aplicate pentru o perioadă mai mare de un an. În cazul în care făptuitorul nu respectă instrucţiunile şi interdicţiile, instanţa de judecată poate să le înlocuiască cu măsura educativă a supravegherii de către serviciile sociale. 



- supravegherea de către serviciile sociale


În cazul în care un făptuitor minor are nevoie de asistenţă de specialitate şi supraveghere în ceea ce priveşte dezvoltarea sa corespunzătoare, instanţa va dispune ca el să fie pus sub supravegherea serviciilor sociale. Supravegherea se dispune pentru o perioadă nedeterminată de timp, variind de la un minim de un an la un maxim de trei ani. Instanţa poate dispune, ulterior, întreruperea unei astfel de măsuri. În cursul supravegherii, făptuitorul minor va continua să locuiască cu părinţii săi.


Consilierul desemnat să efectueze supravegherea făptuitorului va fi responsabil de educaţia lui, putând dispune aplicarea oricărui tratament medical necesar.



- internarea într-o instituţie educaţională


Instanţa de judecată va dispune internarea făptuitorului minor într-o instituţie de învăţământ în cazul în care se consideră că pentru educaţia sa este nevoie de îndrumare permanentă şi supravegherea unui educator profesionist. Minorul poate să rămână în instituţia de învăţământ între 6 luni şi 3 ani.



- internarea într-un centrul de detenţie juvenilă


Pentru a decide dacă se impune o astfel de măsură, instanţa trebuie să ia în considerare, în special, natura şi gravitatea infracţiunii. Măsura poate fi aplicată pentru o perioadă între 1 şi 3 ani. Dacă măsura îşi atinge scopul, instanţa poate dispune încetarea acesteia.


SPANIA 


Baza legală 


- Codul penal; 


- Legea organică privind răspunderea penală a minorilor nr. 5 din 12 ianuarie 2000.


Răspunderea penală


Vârsta răspunderii penale coincide cu vârsta majorităţii penale. Art. 19 din Codul penal, publicat la data de 24 noiembrie 1995, dispune că „minorii până la vârsta de 18 ani nu răspund penal. Dacă un minor săvârşeşte o faptă penală va răspunde conform dispoziţiilor legii privind răspunderea penală a minorilor”.  


Legea organică privind răspunderea penală a minorilor din 12 ianuarie 2000 prevede lipsa absolută a răspunderii penale pentru minorii care nu au împlinit 14 ani şi lipsa relativă a răspunderii penale pentru minorii cu vârsta cuprinsă între 14 şi 18 ani.  


Dintre minori, se diferenţiază, în aplicarea legii şi a stabilirii consecinţelor pentru faptele comise, două categorii, de la 14 la 16 ani şi de la 16 la 18 ani. 


Pentru minorii care au împlinit 16 ani, legea prevede o agravare în cazul săvârşirii de infracţiuni cu violenţă, intimidare sau punerea în pericol a persoanei. 


Legea organică privind răspunderea penală a minorilor din 12 ianuarie 2000 se aplică şi persoanelor majore cu vârsta cuprinsă între 18  şi 21 de ani, care au săvârşit infracţiuni, când judecătorul de instrucţie constată îndeplinirea următoarelor condiţii: 


• s-a comis un delict sau o infracţiune mai puţin gravă, fără folosirea violenţei sau a intimidării asupra unei persoane, fără punerea în pericol grav a vieţii sau integrităţii fizice a persoanelor; 


• nu există o condamnare pentru infracţiuni săvârşite după împlinirea vârstei de 18 ani. Nu se va ţine cont de condamnările anterioare pentru infracţiunile săvârşite din culpă. 


• circumstanţele personale ale delincventului şi gradul său de maturitate să recomande aplicarea acestei legi. 


Minorului care nu a împlinit vârsta de 14 ani i se vor aplica prevederile privind protecţia minorului din Codul penal şi din Legea organică privind răspunderea penală a minorului. 


Regimul sancţionator 


a) Măsurile educative 


Măsurile educative care pot fi luate împotriva minorilor implică o restrângere a drepturilor acestora, inclusiv libertatea persoanei. Acestea sunt prevăzute de Legea organică privind răspunderea penală a minorilor (art. 7).


- Internarea. Se dispune în cazul unui grad ridicat de pericol social al faptelor săvârşite. Obiectivul măsurii este să ofere minorului condiţii adecvate de educare, pentru a corecta deficienţele din comportamentul său antisocial.   


Internarea poate fi de mai multe feluri, în funcţie de controlul care trebuie exercitat asupra minorului: 


a) în regim închis, unde va participa la activităţi formative, educative şi de muncă; 


b) în regim semideschis, în care va avea contacte cu persoane şi instituţii din comunitate; 


c) în regim deschis, în care va participa la programe educative;


d) internarea medicală, pentru minorii, cu probleme de adicţie sau psihice. 


- Tratamentul medical. Această măsură se poate dispune împotriva minorilor dependenţi de alcool sau de droguri; 


- Asistenţa într-un centru de zi. Este destinată a compensa carenţele mediului familial, unde minorul va desfăşura activităţi social-educative; 


-  Permanenţa la domiciliu la sfârşit de săptămână. Această măsură implică interdicţia minorului de a nu părăsi domiciliul, cu excepţia timpului în care realizează sarcini social-educative; 


-  Libertatea sub supraveghere. Constă în supravegherea realizată de către personal specializat şi în asistenţă şcolară în centrul de formare profesională sau la locul de muncă; 


-  Convieţuirea cu o altă persoană, familie sau grup educativ, pe o perioadă determinată, pentru a crea ambianţa de socializare necesară; 


- Munca în folosul comunităţii. Poate fi dispusă numai cu acordul minorului; 


- Realizarea de sarcini social-educative. Aceste sarcini se vor efectua fără internare şi supraveghere; 


- Mustrarea. Este o măsură educativă care se aduce la îndeplinire de către judecător, care va expune minorului consecinţele suportate de victimă, formulând recomandări pentru viitor;  


- Ridicarea permisului de conducere sau a dreptului de a-l obţine sau a permiselor de portarmă, ca măsuri accesorii, în cazul săvârşirii unei infracţiuni  care au legătură cu aceste activităţi. 


Pentru alegerea măsurii educative, se va ţine seama în mod special de vârstă, circumstanţele familiale şi sociale, personalitatea şi interesul minorului, aplicându-se principiul proporţionalizării pedepsei. Regulile de determinare a măsurilor educative sunt prevăzute de art. 9 al legii. 


Când faptele comise sunt calificate ca delicte, se pot dispune măsuri ca mustrarea, munca în folosul comunităţii, cu o durată maximă de 50 de ore, ridicarea permisului de conducere şi a altor licenţe administrative. 


Când faptele s-au săvârşit cu folosirea violenţei sau a ameninţării sau cu punerea în pericol a vieţii sau integrităţii fizice, se poate dispune măsura internării în regim închis.  


Durata măsurilor educative nu va putea depăşi 2 ani, respectiv 5 ani pentru minorii între 16 şi 18 ani; dacă s-a dispus munca în folosul comunităţii, durata acesteia nu va putea fi mai mare de 100 de ore, respectiv  200 de ore pentru minorii între 16 şi 18 ani. Măsura permanenţei la sfârşit de săptămână nu va putea depăşi 8 week-end-uri, respectiv 16. 


În mod excepţional, în cazuri de mare gravitate, alături de măsura internării în regim închis se va putea aplica şi măsura libertăţii supravegheate, pentru o durată de maxim 5 ani. 


Când faptele sunt săvârşite din culpă, nu se poate dispune măsura internării în regim închis, ceea ce subliniază scopul principal, de resocializare, al legii. 


Măsurile prevăzute de lege au o finalitate concretă de prevenire specială, orientată spre interesul şi reinserţia socială a minorului. În acest sens, art. 14 oferă judecătorului posibilitatea de a întrerupe executarea măsurii, reduce durata acesteia sau de a o înlocui cu o alta, în beneficiul minorului.


În fiecare provincie a ţării, există una sau mai multe instanţe pentru minori cu jurisdicţie în întreaga provincie. În oraşul Madrid, cu jurisdicţie pe întreg teritoriul Spaniei, funcţionează Juzgado Central de Menores - Instanţă centrală pentru minori - ce judecă toate cazurile care îi sunt atribuite prin lege în ceea ce priveşte răspunderea penală a minorilor. 


Instanţele pentru minori deţin competenţa necesară pentru judecarea infracţiunilor şi contravenţiilor săvârşite de persoane cu vârste cuprinse între 14 şi 18 ani.


Judecătorii pentru minori trebuie să îndeplinească funcţiile prevăzute de lege în privinţa minorilor cu conduite clasificate de lege drept infracţiuni sau contravenţii sau alte funcţii legate de minori, definite prin lege.


Instanţele provinciale judecă toate căile de atac prevăzute de lege, formulate împotriva hotărârilor pronunţate de instanţele pentru minori din provincia respectivă.

Pot fi intentate şi alte căi de atac prevăzute de Legea organică privind puterea judiciară în cazurile definite de această lege
.
SUEDIA


Baza legală 


- Codul penal; 


- Legea privind răspunderea penală a minorilor.


Răspunderea penală

Legea privind răspunderea penală a minorilor prevede faptul că de la vârsta de 15 ani minorul este, în principiu, tratat în același mod ca un adult. Cu toate acestea, există norme speciale cu privire la urmărirea penală, renunţarea, condamnarea minorilor şi alte chestiuni de procedură
.


Sancţiunile pentru o infracţiune comisă de un minor sunt împărţite în două categorii. Numai amenzile şi pedeapsa cu închisoarea sunt numite pedepse. Celelalte trei forme de sancționare - probaţiunea, pedeapsa condiţionată şi internarea în centre de îngrijire specială - sunt numite „alte sancțiuni pentru o infracţiune". Decăderea şi confiscarea unor lucruri, cum ar fi retragerea unui permis de conducere nu sunt sancţiuni, fiind considerate „consecinţe speciale ale unei infracţiuni”. 

Scalele de penalizare ataşate dispoziţiilor privind infracţiunile specifice menţionează doar pedeapsele, adică amenzile şi/sau închisoarea. Potrivit Codului penal, închisoarea trebuie să fie considerată o pedeapsă mai severă decât o amendă. Acest lucru înseamnă că amenzile nu pot să fie o alternativă la pedeapsa cu închisoarea (art. 25, 26 Cod penal)


Dacă autorul infracțiunii este un minor (grupa de vârstă 15-17 ani), numărul de zile-amendă sunt reduse la jumătate din suma impusă unei persoane de 21 de ani. 
În cazul în care autorul infracţiunii este un adult tânar (grupa de vârstă 18-20 ani) sunt reduse la două treimi. Un termen scurt de închisoare poate fi înlocuit cu o amendă, fapt care nu mai poate fi acceptat pentru un tânăr de 21 de ani.

În ceea ce privește perioada de închisoare, reducerile sunt următoarele:


- dacă infractorul, la momentul săvârșirii infracţiunii, avea vârsta de 15 ani, termenul de închisoare va fi o cincime din termenul normal pentru un adult;

- vârsta de 16 ani, un sfert din termenul normal pentru un adult;

- vârsta de 17 ani, o treime din termenul normal pentru un adult;

- vârsta de 18 ani, jumătate din termenul normal pentru un adult;

- vârsta de 19 ani, două treimi din termenul normal pentru un adult;

- vârsta de 20 ani, trei sferturi din termenul normal pentru un adult.
UNGARIA


Baza legală


- Codul penal (Legea IV/1978);

- Codul de procedură penală (Legea I/1973); 

- Legea privind protecţia copiilor şi Administraţia tutelară (XXXI/1997);


- Legea privind închisorile (1979).

Răspunderea penală


În conformitate cu art. 23 Cod penal, „persoana care nu a împlinit vârsta de 14 ani, la momentul săvârşirii unei infracţiuni, nu se pedepseşte”. Cu toate acestea, regula citată nu este considerată ca un principiu al dreptului penal în Ungaria, fiind mai degrabă un obiectiv juridic
.


Majoritatea penală este îndeplinită la vârsta de 14 ani. Autorul unei fapte penale poate fi pedepsit de la această vârstă, în cazul în care îndeplineşte toate celelalte cerinţe de vinovăţie prevăzute de legea penală (sănătate mintală, intenţia/neglijenţă). Cu toate acestea, unele norme speciale de procedură penală şi  sancţiunile aplicabile conferă un tratament special pentru minorii cu vârsta între 14 şi 18 ani. 


Potrivit Codului de procedură penală (art. 68-69), şeful administraţiei publice locale are dreptul să dispună măsuri de protecţie a unui minor, care sunt realizate de către o autoritate de supraveghere a familiei, cu menţinerea minorului în cadrul familiei. Autoritatea tutelară poate să dispună alte măsuri de protecţie pentru binele minorului, cum sunt separarea de familie, internarea în instituţii speciale, supravegherea minorului, asigurarea sistemului de protecţie al minorului, etc.


Regimul sancţionator 


Dispoziţiile speciale ale dreptului penal maghiar în ceea ce priveşte infractorii minori nu stabileşte reguli speciale pentru răspunderea lor penală, există numai dispoziţii privind sancţiunile şi măsurile aplicabile. 


În conformitate cu art. 37 Cod penal, scopul unei pedepse este acela de a preveni comiterea altor infracţiuni şi de a proteja societatea. Art. 56 Cod Penal redefineşte mai precis scopul pedepsei faţă de minori: "Scopul unei pedepse sau a unei măsuri aplicate împotriva unui infractor minor este în primul rând dezvoltarea acestuia într-o direcţie bună, pentru a deveni un membru util al societăţii. O pedeapsă va fi aplicată în cazul în care aplicarea altei măsuri nu se potriveşte pe deplin scopului”. „O măsură sau sancţiune care implică custodia poate fi aplicată numai dacă scopul măsurii sau a pedepsei nu poate fi altfel atinse” (art. 108).


Legislaţia maghiară penală se bazează pe un sistem dual de sancţiuni: pedepse şi măsuri preventive. Normele speciale de execuţie sunt definite în Legea privind închisorile. Trebuie făcută distincţia între sancţiunile principale şi cele secundare. Sancţiunile principale sunt închisoarea, munca în folosul comunităţii şi amenda (art. 38 Cod penal).

Sancţiunile secundare implică privarea sau limitarea anumitor drepturi: 

- excluderea de la participarea la treburile publice;


- descalificarea dintr-o profesie;


- anularea permisului de conducere;


- interdicţia de intrare în anumite zone;


- expulzarea. 

Un alt tip de pedeapsă secundară este de natură financiară: o amendă aplicată împreună cu alte sancţiuni. 

Măsurile preventive au funcţia de prevenire a criminalităţii: mustrarea şi aplicarea perioadei de probă.


Tratamentul psihiatric obligatoriu se aplică infractorilor cu probleme psihice sau cu responsabilitate diminuată, care nu pot fi pedepsiţi, precum şi alcoolicilor.


Confiscarea bunurilor poate fi aplicată împotriva contravenientului care a câştigat financiar ca urmare a unei infracţiuni. De asemenea, confiscarea este o măsură de securitate definită de lege. De exemplu, aceasta poate fi aplicată pentru echipamentele utilizate în infracţiunea săvârşită (art. 70 Cod penal).


O măsură specială este educaţia specială într-o instituţie de corecţie a infraczorilor juvenili. 

Ordinea de aplicare a sancţiunilor, care este obligatorie pentru instanţele de judecată, este următoarea:


- educative (şi/sau de securitate), fără privare de libertate;

- pedepse, fără privare de libertate;

- măsură privativă de libertate;

- pedeapsă privativă de libertate.

a) Măsuri educative fără privare de libertate


- mustrarea; în plus faţă de instanţa de judecată, poliţia şi procurorul au dreptul de a aplica această măsură.


- perioada de probă; În cazul infracţiunilor mai uşoare, condamnarea poate fi înlocuită cu o perioadă de probă în cazul în care se presupune că scopul pedepsei poate fi atins în acest mod. În anumite cazuri de condamnare pentru o infracţiune pedepsită cu închisoare de maximum trei ani, perioada de probă este între unu şi trei ani (art. 72 Cod penal).


- supravegherea în timpul perioadei de probă (art. 117 şi 119).


b) Pedepse fără privarea de libertate


- amenda, care se converteşte în zile de închisoare în caz de neplată;


- muncă în folosul comunităţii, maxim 50 de zile, 6 ore/zi;


- suspendarea pedepsei cu închisoarea de 1-2 ani, pentru o perioadă de 1-5 ani. Similar, plata amenzii poate fi suspendată pe o perioadă de 1 an (art. 89 Cod penal).


c) Măsuri care implică privarea de libertate


- tratament psihiatric obligatoriu; în cazul comiterii de acte de violenţă împotriva unei persoane sau acte care reprezintă un pericol pentru societate (pedepsite cu închisoare de cel puţin 1 an) de către o persoană care suferă de tulburări pshice. Tratamentul nu are limită de timp şi trebuie să fie încheiat doar în cazul în care nu mai este necesar (art. 74 Cod penal).


-  tratament obligatoriu pentru alcoolicii  care au săvărşit fapte pedepsite cu închisoare de cel puţin 6 luni (art. 75 Cod penal).


- învăţământ special într-o instituţie de corecţie (art. 118), cu durata de 1-3 ani; minorul poate fi eliberat după ce a ispăşit jumătate din termen în cazul în care se presupune că scopul măsurii a fost atins.

d) Pedepse care implică privarea de libertate


- pedeapsa cu închisoarea;


Pedeapsa cu închisoarea pe viaţă poate fi aplicată doar infractorilor care aveau vârsta de 20 de ani la data comiterii faptelor. 


Pentru minori durata minimă este de o lună. Termenul maxim de pedeapsă este influenţată de două condiţii: vârsta infractorilor tineri şi gravitatea infracţiunii comise.


În cazul în care minorul a împlinit 16 ani la momentul crimei, durata maximă de închisoare este de 15 ani (20 de ani în cazul unei pedepse cumulate) în cazuri de crime pedepsite cu închisoarea pe viaţă. Dacă minorul infractor nu avea 16 ani împliniţi la data comiterii infracţiunii, durata maximă este de 10 ani (15 ani în cazul unei pedepse cumulate) în cazuri de crime pedepsite cu închisoarea pe viaţă. În cazul infracţiunilor pedepsite cu închisoarea de cel mult 5 ani, se aplică normele generale.
ROMÂNIA


Baza legală


- Codul penal; 


- Codul de procedură penală 

Răspunderea penală a minorilor este condiţionată de starea psiho-fizică la diferite etape ale minorităţii, având în vedere starea bio-psiho-fizică normală corespunzătoare fiecărei etape şi nu cazurile de anomalii sau boli care pot influenţa starea normală. În situaţia în care capacitatea bio-psiho-fizică normală a minorului a atins acest grad de dezvoltare se poate pune problema răspunderii penale a acestuia, apreciindu-se că numai atunci minorul îşi dă seama de caracterul penal al urmărilor acţiunii/inacţiunii sale.

Până la vârsta de 14 ani, o persoana fizică nu poate fi subiect activ general al unei infracţiuni ce presupune răspunderea penală, deoarece persoana nu a ajuns la acel grad de dezvoltare fizică şi psihică care să-i permită înţelegerea caracterului periculos al urmărilor acţiunii/inacţiunii sale, deci nu are discernământ din punct de vedere penal. Prezumţia inexistenţei discernământului este absolută.

 Având în vedere reglementarea răspunderii penale a minorilor este necesar să se facă o distincţie între minorii care au capacitatea penală şi pot răspunde penal pentru faptele săvârşite şi minorii care nu au capacitate penală şi nu răspund penal pentru faptele prevăzute de legea penală, pe care le-ar săvârşi.

Pentru ca legea penală să poată fi aplicată, se cer a fi întrunite două condiţii: responsabilitatea şi vinovaţia, care există acolo unde există discernământ. În doctrină nu există un consens cu privire la înţelesul noţiunii de discernământ. G. Solomonescu
 evidenţiază o serie de idei desprinse din lucrări de drept penal: prin discernământ se înţelege fie „facultatea de a distinge binele de rău”, fie „puterea individului de a înţelege criminalitatea şi ilegalitatea actului şi pe cale de consecinţă, puterea de a-şi da seama de responsabilitatea penală cu urmările ei”, fie reprezintă „o responsabilitate morală, respectiv un discernământ juridic”. Mai mult, Vintilă Dongoroz
 susţine că ipotezele în care unii autori raportează conceptul de discernământ la „atitudinea de a înţelege”, alţii la „capacitatea de a deosebi binele de rău”, alţii la „posibilitatea de a cunoaşte ceea ce este licit şi ceea ce este ilicit”, sunt fără utilitate, atât timp cât discernământul este o cauză care atrage capacitatea penală.

Datorită caracterului relativ al discernământului, existenţa lui s-a stabilit de la caz la caz, în raport cu fapta săvârşită de minor.

Dintr-un alt punct de vedere, responsabilitatea penală reprezintă totalitatea particularităţilor psihice ale individului care-l fac pe acesta capabil să înţeleagă libertatea şi necesitatea acţiunilor sale în acord cu legile obiective de dezvoltare a societăţii şi să aprecieze consecinţele faptelor sale atunci când acţionează contrar acestor legi. Discernământul a fost conceput în acest sens şi în practica noastră judiciară. „Discernământul, se arată într-o decizie a fostului Tribunal Suprem, presupune capacitatea de a înţelege şi de a-şi exprima conştient voinţa faţă de un anumit fapt”. 

Se poate spune că o faptă a fost săvârşită cu discernământ atunci când, în momentul comiterii acesteia, minorul a fost în măsură, datorită gradului de dezvoltare a facultăţilor sale psihice, a educaţiei primite, a influenţelor exercitate asupra sa de mediul social, să-şi dea seama de natura antisocială şi vătămătoare pentru alţii a faptei, de riscul de a fi pedepsit pentru săvârşirea ei.

În ceea ce priveşte proba existenţei sau inexistenţei discernământului, de asemenea, s-au exprimat puncte de vedere divergente. Potrivit unei opinii, singura probă concludentă în această materie ar fi expertiza medico-legală psihiatrică. Acest punct nu poate fi acceptat, mai întâi pentru că explicarea săvârşirii faptei prevăzute de legea penală exclusiv prin deficienţele personalităţii exclude etiologia socială, disociind sensul comportamentului de situaţia socială în care se află subiectul. În acest fel, relaţia ca suport al oricărei acţiuni sociale dispare şi rămâne „doar individul rupt de orice relaţii sociale, subiect solitar al unor fapte care vor trebui să fie imputabile psihiomului său”.

Dacă s-ar admite ca sancţiunile de drept penal să intervină exclusiv pe baza datelor de ordin psihologic, furnizate de o asemenea expertiză, s-ar putea ajunge la situaţia inadmisibilă ca minorul să fie declarat răspunzator pentru propria sa structura şi dezvoltare psihică.

Pentru stabilirea discernământului minorului între 14-15 ani în momentul săvârşirii unei infracţiuni - se arată într-o decizie de îndrumare a Tribunalului Suprem - instanţele trebuie să examineze nu numai starea psihică a minorului, ci şi natura faptei comise, împrejurările concrete ale comiterii acesteia, posibilitatea de a aprecia ca urmare a educaţiei şi instrucţiei primite, precum şi a influenţelor mediului ambiant, că săvârşeşte o faptă dăunătoare ce-i poate atrage pedepsirea; dacă instanţa nu poate stabili cu propriile mijloace starea psihică a minorului, va dispune efectuarea unei expertize medico-psihiatrice.

În lipsa expertizei medico-psihiatrice sau chiar şi în prezenţa acesteia, instanţa se orientează în mare măsură în funcţie de anamneza penală rezultată din ancheta socială aflată la dosarul cauzei, ca şi comportarea minorului în faţa instanţei.

Proba discernământului incumbă acuzării, însă aceasta nu înseamnă că instanţa nu are obligaţia de a verifica, în baza rolului sau activ, dacă în momentul săvârşirii faptei, minorul între 14 şi 16 ani a lucrat sau nu cu discernământ, dispunând din oficiu, când este cazul, administrarea de probe în acest sens.

Codul nostru penal consacră împărţirea minorilor din punct de vedere al răspunderii penale în două categorii: una a minorilor care au capacitate penală şi deci răspund penal, alta a minorilor care sunt lipsiţi de capacitate penală, deci nu răspund penal.

În acest sens, art. 99 Cod penal  prevede că „minorul care nu a împlinit vârsta de 14 ani nu răspunde penal. Minorul care are vârsta cuprinsă între 14 şi 16 ani răspunde penal, numai dacă se dovedeşte că a săvârşit fapta cu discernământ. Minorul care a împlinit vârsta de 16 ani răspunde penal”.

Minorii care nu răspund penal
În această categorie de minori sunt cuprinse două subcategorii, şi anume:

- aceea a minorilor care sunt consideraţi ca fiind lipsiţi în mod absolut de capacitate penală;

- aceea a minorilor a căror capacitate penală este presupusă ca fiind relativă.

a) Din prima categorie fac parte toţi minorii care nu au împlinit vârsta de 14 ani. Aceşti minori nu pot fi subiecţi activi de drept penal. Faptele penale pe care    le-ar săvârşi nu au caracter penal, nu constituie infracţiuni şi nu atrag răspunderea penală. În aceasta ipoteză, a minorului până la 14 ani, legea instituie o prezumţie absolută de incapacitate penală, prezumţie juris et de jure.

Minorii care nu au împlinit vârsta de 14 ani beneficiază de o prezumţie legală absolută de incapacitate penală.

Minorul până la 14 ani este prezumat, în toate cazurile, că nu are capacitatea de a înţelege semnificaţia penală a faptelor sale în special caracterul antisocial al unei infracţiuni şi nici de a-şi manifesta în mod conştient voinţa. El nu-şi dă seama de urmările faptei sale şi deci nu este vinovat. Vinovaţia, adică prevederea urmărilor faptei sau posibilitatea prevederii acestora depinde de capacitatea de înţelegere, de discernământul făptuitorului. Această categorie de minori, neavând acest discernământ, nu pot fi vinovaţi şi deci fapta lor nu constituie infracţiune. Potrivit art. 50 Cod penal, „nu constituie infracţiune fapta prevăzută de legea penală, săvârşită de un minor care, la data comiterii acesteia, nu îndeplinea condiţiile legale pentru a răspunde penal”.

b) din a doua subcategorie de minori, care nu răspund penal, fac parte minorii care au împlinit vârsta de 14 ani, dar nu au atins-o pe cea de 16 ani, dacă în privinţa lor nu s-a făcut dovada că ar fi săvârşit fapta cu discernământ. Legea consacră o prezumţie relativă juris tantum.

Aceşti minori, în vârstă de la 14 la 16 ani, beneficiază şi ei de o prezumţie legală de incapacitate penală, însă, această prezumţie este relativă, putând fi înlăturată prin probe care ar dovedi că minorul a săvârşit fapta cu discernământ. Atâta timp cât prezumţia nu este concret înlăturată, minorul aparţine categoriei minorilor care nu răspund penal.

Responsabilitatea se apreciază prin prisma a doi factori: 
1. intelectiv, ce presupune capacitatea persoanei de a înţelege semnificaţia acţiunilor sau inacţiunilor sale, a urmărilor acestora;

2. volitiv, ce presupune capacitatea persoanei de a fi stăpână pe acţiunile sau inacţiunile sale, pe care le dirijează în mod conştient.

În ipoteza în care minorul a săvârşit mai multe infracţiuni concurente, problema discernământului trebuie rezolvată în raport cu fiecare infracţiune în parte, unele fapte putând fi săvârşite fără discernământ, iar altele cu discernământ, ca de altfel şi în situaţia pluralităţii intermediare prevăzută de art. 40 Cod penal.

Aceşti minori, care nu sunt subiect de drept penal, dar săvârşesc fapte prevăzute de legea penală, sunt consideraţi ca fiind supuşi pericolului de a deveni mai târziu infractori, adică atunci când vor fi împlinit vârsta de 16 ani sau chiar vârsta de 14 ani şi s-ar constata că au lucrat cu discernământ.

Împrejurarea că fapta comisă de minor nu are caracter penal, nu exclude însă răspunderea civilă a persoanelor care, la data săvârşirii faptei, aveau în îngrijirea lor pe minor.

În ipoteza minorului care, la data săvârşirii faptei, împlinise 14 ani, dar nu trecuse încă de vârsta de 16 ani, răspunderea lui penală depinzând de existenţa discernământului, se procedează la începerea urmăririi penale faţă de învinuit şi dispunerea unei expertize psihiatrice judiciare pentru a se constata existenţa sau inexistenţa discernământului în momentul săvârşirii faptei.

În cazul în care stabileşte că minorul sub 16 ani nu a lucrat cu discernământ, organul de urmărire penală dispune, prin ordonanţă, scoaterea de sub urmărire penală a minorului, iar dacă stabilirea lipsei discernământului are loc în faţa instanţei de judecată, aceasta pronunţă achitarea în condiţiile art.11 C.pr.pen., urmând să sesizeze autoritatea tutelară.

Dacă minorul care nu a împlinit 14 ani sau care, deşi în vârstă de 14-16 ani, este lipsit de discernământ, a săvârşit fapta îndrumat de alte persoane, neîndeplinirea, în persoana sa, a condiţiilor privind calitatea de subiect activ de drept penal nu exclude existenţa infracţiunii, ci numai propria situaţie juridică, dacă instigatorul sau complicele a acţionat cu intenţie (participaţia improprie) aceştia din urmă vor fi sanctionaţi pentru participarea la infracţiunea săvârşită, făcându-se abstracţie de împrejurarea că autorul nu poate fi subiect activ de drept penal.

Minorii care răspund penal
Şi în această categorie de minori putem deosebi două subcategorii, şi anume:

1. categoria minorilor a căror capacitate penală este relativă;

2. categoria minorilor care sunt consideraţi, în mod absolut, ca având capacitate penală.
▪ Din prima categorie de minori care sunt consideraţi că au capacitate penală, fac parte cei în vârstă de 14-16 ani, în privinţa cărora prezumţia relativă de incapacitate penală a fost înlăturată.

 Această înlăturare a prezumţiei de incapacitate are loc atunci când se face dovada că făptuitorul minor între 14 şi 16 ani, a săvârşit fapta cu discernământ, printr-o expertiză psihiatrico-judiciară.

 Existenţa discernământului trebuie dovedită în raport cu data la care fapta a fost săvârşită. Astfel, la faptele de durată vor fi relevante penal numai actele pentru care s-a făcut dovada că au fost săvârşite cu discernământ, iar în caz de concurs de infracţiuni, chiar în ipoteza săvârşirii lor la date apropiate, dovada existenţei discernământului trebuie să fie făcută pentru fiecare faptă în parte, deoarece, existenţa discernământului trebuie cercetată şi în raport cu natura faptei comise, şi a împrejurărilor în care s-a comis.

 De aici rezultă necesitatea de a determina momentul săvârşirii infracţiunii, în cazul diferitelor forme de unitate infracţională şi de a examina consecinţele situaţiilor în care, momentul consumării sau epuizării infracţiunii nu coincide cu acela al comiterii acţiunii.

 Când o parte din acţiunea sau inacţiunea constitutivă a infracţiunii continue sau de obicei, ori unele din acţiunile sau inacţiunile care ar face parte din unitatea legală a infracţiunii continuate au fost săvârşite înainte de împlinirea vârstei de 14 ani şi altele între 14 şi 16 ani, se impun soluţiile următoare:

 - minorul care, după ce a împlinit 14 ani, a săvârşit fără discernământ restul activităţii sale, nu va răspunde penal;

 - dacă minorul a comis cu discernământ acţiunile sau inacţiunile ulterioare împlinirii vârstei de 14 ani, el va răspunde penal, dar minorul infractor va fi responsabil numai pentru acţiunile sau inacţiunile săvârşite cu discernământ, după împlinirea vârstei de 14 ani, iar în cazul infracţiunilor continue sau de obicei, numai pentru acea parte a activităţii ilicite subsecvente vârstei de 14 ani, dacă este suficientă pentru a realiza numai ea conţinutul infracţiunii.

 Când o parte din acţiunea sau inacţiunea constitutivă a infracţiunii continue sau de obicei ori unele din acţiunile sau inacţiunile ce ar putea să alcătuiască infracţiunea continuată, au fost comise între 14 si 16 ani, iar celelalte între 16 şi 18 ani, există următoarele situaţii:

- în cazul minorului care nu a avut discernămant când a săvârşit acţiunile (inacţiunile) între 14 şi 16 ani, acestea nu vor intra ca părţi componente dintr-o infracţiune continuă, continuată sau de obicei, alături de alte acţiuni sau inacţiuni săvârşite după 16 ani. Acestea se vor constitui într-o infracţiune continuă, continuată sau de obicei, dacă sunt suficiente pentru a-i realiza conţinutul.

- dacă în perioada 14-16 ani, minorul a acţionat cu discernământ şi apoi şi-a continuat activitatea infracţională în baza aceleiaşi rezoluţii, toate actele, acţiunile sau inacţiunile vor alcătui o unică infracţiune continuă, continuată sau de obicei.

- când o parte din acţiunea sau inacţiunea constitutivă a infracţiunii continue sau de obiecei ori actele infracţiunii continuate au fost comise înainte de împlinirea vârstei de 18 ani, iar altele după majorat, se va regăsi o singură infracţiune continuă, continuată sau de obicei, după caz. Infractorului i se va aplica, pentru întreaga activitate infracţională, tratamentul juridic penal prevăzut de lege pentru infractorii majori.

Dacă după producerea unui anumit rezultat periculos în dezvoltarea legăturii cauzale, are loc în timp, amplificarea acestui rezultat sau producerea altuia, fapta capătă o încadrare juridică mai gravă.

Când minorul până la 14 ani a săvârşit fapta, dar urmările s-au amplificat sau au apărut altele după ce a devenit major, i se va aplica tratamentul juridic al infractorilor minori.

Stabilirea răspunderii penale a celui ce a comis o infracţiune de lovire sau vătămare corporală în perioada cât era minor, se va face potrivit reglementărilor legale referitoare la minoritate, chiar şi atunci când victima a încetat din viaţă datorită leziunilor survenite după ce el a devenit major, astfel că fapta săvârşită, caracterizată de acest rezultat mai grav, constituie infracţiunea de loviri sau vătămări cauzatoare de moarte.

Legea penală prevede unele fapte în raport cu care existenţa discernământului este mai uşor de dovedit deoarece minorii află despre caracterul imoral al acestor fapte (exemplu: furt, viol, lovire), dar sunt şi fapte al căror caracter antisocial implică o cunoaştere mai temeinică a vieţii, ordinii sociale, normelor morale şi de drept (exemplu: spionaj, tăinuire).

2. Din subcategoria minorilor care sunt consideraţi în mod absolut ca având capacitate penală, fac parte acei minori care au împlinit vârsta de 16 ani.

Codul penal prevede, în legătură cu aceşti minori, o prezumţie absolută a existenţei discernământului care nu poate fi înlăturată prin probe contrarii.

„Minorul care a împlinit vârsta de 16 ani, răspunde penal”, se arată în art. 99 alin. 3 Cod penal. Minorul între 16 şi 18 ani este prezumat, în toate cazurile, că are posibilitatea de a înţelege valoarea socială a faptelor sale şi de a-şi coordona în mod conştient voinţa.

Caracterul absolut al capacităţii penale a minorului nu exclude pentru acesta, la fel ca şi pentru făptuitorii majori, posibilitatea de a dovedi că este iresponsabil, în sensul art. 48 Cod penal, şi că de aceea, probabil, fapta săvârşită nu constituie, pe aceasta bază, infracţiune. De altfel, existând şi o distincţie între discernământ şi vinovăţie, fiecare cu semnificaţie proprie, dacă minorului care a depăşit 16 ani îi este interzis să dovedească lipsa discernământului, el poate face totuşi dovada lipsei de vinovaţie, arătând organului judiciar ca şi făptuitorul major, că fapta nu a fost săvârşită cu intenţie sau culpă.

       

FELUL CONSECINŢELOR RĂSPUNDERII PENALE A MINORILOR
▪ Sistemul sancţiunilor
Principiile care stau la baza tratamentului penal al minorilor care răspund penal sunt cuprinse în art. 100 Cod penal, în care se prevede: „Faţă de minorul care răspunde penal, se poate lua o măsură educativă, ori se poate aplica o pedeapsă. La alegerea sancţiunii, se ţine seama de gradul de pericol social al faptei săvârşite, de starea fizică, de dezvoltarea intelectuală şi morală, de comportarea lui, de condiţiile în care a fost crescut şi a trăit şi de orice element de natură să caracterizeze persoana minorului. Pedeapsa se aplică numai dacă se apreciază că luarea unei măsuri educative nu este suficientă pentru îndreptarea minorului”.

Codul penal a dat în mod firesc prioritate, în cadrul sancţiunilor destinate minorilor, măsurilor educative, care, prin acţiunea şi finalitatea lor, apar ca fiind mai potrivite pentru a aşeza pe linia unei normale şi eficiente dezvoltări umane şi sociale pe minorii care, prin săvârşirea unei fapte penale, au dovedit că se găsesc în afara acestei linii.

Cadrul sancţiunilor destinate minorilor nu se poate limita numai la măsurile cu caracter educativ, el trebuie să cuprindă şi pedepse, infractorii minori fiind capabili să săvârşească fapte foarte grave.

În tratamentul acestor minori, insensibili la acţiunea moderată a măsurilor educative, regimul sever al pedepsei apare ca fiind mai potrivit pentru o acţiune de reeducare adecvată a acestei categorii de minori.

În afara de aceasta, se pot întâmpla cazuri în care minorul a săvârşit fapta prevazută de legea penală nu cu mult timp înainte de a ajunge major, astfel că luarea de măsuri educative nu mai este posibilă, întrucât executarea acestor măsuri durează până la ajungerea la majorat.

De asemenea, se poate ivi cazul ca o faptă săvârşită de un minor să fie judecată după ce făptuitorul a devenit major, astfel încât măsurile educative nu mai pot fi luate faţă de el, întrucât nu şi-ar atinge scopul preventiv-educativ. Măsurile educative şi pedepsele se iau ţinându-se seama de criteriile speciale care servesc la individualizarea sancţiunilor de drept penal prevăzute de art. 100 Cod penal pentru infractorii minori.

Atunci când fapta săvârşită de minorul care răspunde penal este judecată şi sancţionată după ce infractorul a devenit major, cercul de sancţiuni de drept penal prevăzute infractorilor minori îşi îngustează conţinutul, reducându-se numai la măsura educativă a mustrării sau pedepse. Aceasta explică de ce, pe de o parte, legea prevede pentru minori pedeapsa amenzii, iar pe de altă parte, stabileşte condiţii mai avantajoase în caz de dispunere a suspendării condiţionate a executării pedepsei (art.110 Cod penal).

Deşi pedepsele, măsurile educative şi măsurile de siguranţă urmăresc în ultimă instanţă, prevenirea infracţiunilor, fiecare dintre ele are şi o finalitate proprie, mai directă, realizabilă prin mijloace specifice.

Astfel, spre deosebire de pedeapsa care are ca finalitate proprie, constrângerea (ca măsură de reprimare) şi reeducarea (ca măsura de prevenire a comiterii de noi infracţiuni) infractorului, măsurile educative au, în primul rând, scopul de a realiza reeducarea acestuia. La fel, spre deosebire de măsurile de siguranţă al căror scop principal este independent de stadiul dezvoltarii psiho-fizice a infractorului, înlăturarea unei stări de pericol, măsurile educative au ca principal scop reeducarea infractorului prin mijloace adecvate persoanelor care nu au ajuns la deplina maturitate psiho-fizică. Din aceste deosebiri cu privire la finalităţile proprii şi mijloace specifice de realizare a fiecăruia din cele trei sancţiuni de drept penal rezultă concluzii în legătura cu corelaţia dintre ele:

- finalitatea şi mijloacele proprii de realizare a măsurilor educative sau a pedepselor, pe de o parte, şi finalitatea şi mijloacele proprii de realizare a măsurilor de siguranţă, pe de altă parte, sunt compatibile între ele;
- finalitatea şi mijloacele proprii de realizare a pedepselor sunt incompatibile cu finalitatea şi mijloacele proprii de realizare a măsurilor educative.

De aici rezultă că:

- pedepsele sau măsurile educative se pot aplica concomitent cu măsurile de siguranţă;
- pedepsele nu se pot aplica concomitent cu măsurile educative.
Conform art. 100 Cod penal, „faţă de minorul care răspunde penal se poate lua o măsură educativă ori i se poate aplica o pedeapsă”. Această regulă a aplicării alternative a celor două sancţiuni este una din caracteristicile tratamentului juridic al minorilor. Aplicarea ei nu ridică probleme în cazul săvârşirii de către minor a unei singure infracţiuni.

În cazul în care unele dintre infracţiunile concurente săvârşite de minor prezintă un pericol social redus, care puteau atrage, dacă minorul nu ar fi comis şi alte fapte mai grave, luarea de măsuri educative, trebuie să se ţină seama de principiul general înscris în art.100 Cod penal, după care alegerea sancţiunii este în funcţie de comportamentul minorului privit în ansamblu, pedeapsa aplicându-se ori de câte ori luarea măsurii educative nu apare ca fiind suficientă.

Dacă însă minorul a săvârşit mai multe infracţiuni dintre care pentru unele se apreciază că trebuie aplicate pedepse, înseamnă că pericolul social pe care îl reprezintă persoana acestuia este mai mare, iar îndreptarea sa nu s-ar putea face prin măsuri educative, ci numai prin aplicarea şi executarea unei pedepse. În astfel de cazuri, instanţele vor stabili pedepse pentru toate infracţiunile după care vor aplica dispoziţiile art. 34 Cod Penal privind concursul de infracţiuni.

În ipoteza în care unele dintre infracţiunile concurente prezintă gradul de pericol social care atrage aplicarea unor pedepse, se vor stabili aceleaşi sancţiuni şi pentru infracţiunile mai puţin grave, făcându-se apoi aplicarea art. 34 Cod penal.

       
▪ Felul sancţiunilor
După cum rezultă din art.101 alin.1 Cod penal, sancţiunile de drept penal prevăzute pentru infractorii minori care răspund penal sunt grupate în două categorii:

- unele sancţiuni au caracterul unor măsuri educative;
- altele au caracterul unor pedepse.

       

Măsurile educative
Se impune cu necesitate faptul ca, faţă de infractorii minori, să se reacţioneze, în primul rând, prin măsuri cu un conţinut preponderent educativ şi nu prin măsuri cu caracter represiv accentuat, cum sunt pedepsele care urmează să fie aplicate minorilor numai în cazuri extreme, când intervenţia lor este absolut necesară (art.100 alin. 2 Cod Penal şi  art. 113 noul Cod Penal). De aceea, pentru a răspunde necesităţilor luptei contra criminalităţii minorilor, codul penal a reglementat un sistem complet de măsuri cu caracter educativ.

În cadrul acestui sistem au fost instituite în raport de necesităţile reeducării minorului infractor, următoarele măsuri educative:

- mustrarea;
- libertatea supravegheată;
- internarea într-un centru de reeducare;
- internarea într-un institut medical-educativ.
În principiu, luarea măsurilor educative este condiţionată de existenţa stării de minoritate a făptuitorului în momentul pronunţării acestor măsuri, iar durata este condiţionată de existenţa aceleiaşi stări în timpul executării lor.

În cazul în care minorul a săvârşit mai multe infracţiuni înainte de a fi judecat definitiv pentru vreuna din ele, instanţa, dacă apreciază că pentru fiecare în parte este necesară o măsură educativă, va aplica, având în vedere incompatibilitatea aplicării simultane a două sau mai multor măsuri deosebite, pe cea mai aspră în scara măsurilor educative.

În prevederile art. 11 alin. 4 Cod penal se arată că măsurile de siguranţă se pot lua chiar dacă făptuitorului nu i se aplică o pedeapsă, cu excepţia măsurii prevăzute în art.112 lit. d Cod penal şi din dispoziţiile art.116 Cod penal, care condiţionează luarea măsurii de siguranţă a interzicerii de a se afla în anumite localităţi de condamnarea inculpatului la pedeapsa închisorii având o anumită durată sau pronuntaţă pentru săvârşirea anumitor infracţiuni, indiferent de pedeapsa aplicată.


CODUL DE PROCEDURĂ PENALĂ


În ceea ce priveşte procedura specială în cauzele cu minori, în faza de urmărire penală, este aplicabilă procedura obişnuită prevăzută în Codul de procedură penală de art. 200 – 286, la care se adaugă completările şi derogările procedurii speciale prevăzute atât în Codul de procedură penală (art. 480-482), cât şi în Legea nr. 304/2004 modificată şi completată prin Legea nr. 247/2005, privind organizarea judiciară,  şi care se referă la competenţa organelor de urmărire penală, la persoanele chemate la organul de urmărire penală, la obligativitatea efectuării referatului de evaluare şi la prezentarea materialului de urmărire penală. De asemenea, alte aspecte legate de desfăşurarea urmăririi penale se referă la arestarea preventivă a infractorului minor  şi la asistenţa juridică
.


Una dintre condiţiile aplicării procedurii speciale prevăzute de Codul de procedură penală, este ca infractorul să fie minor cu vârsta cuprinsă între 14 şi 18 ani. Având în vedere însă creşterea numărului de fapte cu caracter penal comise de minorii cu vârste mai mici de 14 ani, caracterul progresiv al dezvoltării psihice a minorilor, gradul de dezvoltare intelectuală, personalitatea acestora, legiuitorul ar trebui să aibă în vedere coborârea vârstei de la care minorul poate răspunde penal. 

O altă condiţie este cea a discernământului. Minorul care are vârsta între 14 şi 16 ani răspunde penal numai dacă se dovedeşte că a săvârşit fapta cu discernământ. Lipsa de răspundere a minorului între 14 şi 16 ani fiind prezumată, organului de urmărire penală îi revine obligaţia de a face proba discernământului. Minorul care a împlinit vârsta de 16 ani răspunde penal dar, deşi nu este prevăzut expres de textul de lege, şi faţă de acesta trebuie stabilită existenţa discernământului. În ambele cazuri, lipsa discernământului din momentul săvârşirii faptei penale, va înlătura răspunderea penală. Cu toate că în legislaţie nu este prevăzută modalitatea în care se poate stabili existenţa sau inexistenţa discernământului, în practică se foloseşte în mod constant expertiza medico-legală psihiatrică, apreciată ca fiind singura probă concludentă în materie.  


Odată ce organul de urmărire penală a constatat că sunt îndeplinite condiţiile legale ale răspunderii penale ale minorilor, dacă există date şi indicii care conduc la concluzia că s-a săvârşit o infracţiune (condiţia pozitivă) şi dacă nu există vreunul dintre cazurile de împiedicare a punerii în mişcare a acţiunii penale, menţionat în art. 10 C.pr.pen., cu excepţia cazului prev. de lit. b/1 a acestui articol (condiţia negativă), dispune prin rezoluţie începerea urmăririi penale conform art. 228 C.pr.pen.


Actele de urmărire penală ce se efectuează, respectiv: ascultarea învinuitului sau inculpatului, a celorlalte părţi, a martorilor, efectuarea de constatări tehnico-ştiinţifice şi medico-legale, întocmirea referatului de evaluare, efectuarea de expertize, ridicarea de înscrisuri sau alte mijloace materiale de probă, de obiecte, efectuarea de percheziţii, luarea măsurilor preventive, a măsurilor de ocrotire, de siguranţă, prezentarea materialului de urmărire penală etc., trebuie să aibă la bază respectarea întocmai a dispoziţiilor legale precum şi garantarea dreptului la apărare.  

            În acest sens, la ascultarea sau confruntarea învinuitului sau inculpatului minor care nu a împlinit vârsta de 16 ani, organul de urmărire penală citează, dacă consideră necesar, Serviciul de probaţiune din raza domiciliului minorului, precum şi pe părinţi, iar când este cazul, pe tutore, curator sau persoana în grija ori supravegherea căreia se află minorul. Dacă citarea acestor persoane este lăsată la latitudinea organului de urmărire penală, efectuarea audierii sau confruntării în lipsa apărătorului – ales sau din oficiu, este lovită de nulitate absolută întrucât, conform prevederilor art. 171 alin. 2 C.pr.pen., asistenţa juridică a acestora, este obligatorie pe tot parcursul procesului penal, organului judiciar revenindu-i obligaţia încunoştiinţării apărătorilor cu privire la actele procedurale ce urmează a se efectua în cauză. Prezenţa apărătorului oferă o garanţie suplimentară raportat la respectarea tuturor normelor procedurale aplicabile minorilor. Dreptul la apărare  este cu atât mai bine asigurat cu cât părţilor li se recunosc drepturile procesuale necesare pentru a putea acţiona cu eficienţă în faţa organelor judiciare.


Singurul Tribunal pentru minori şi familie din România a fost înfiinţat la Braşov, prin Ordinul ministrului justiţiei nr. 3142/C din 19 noiembrie 2004  şi a început să funcţioneze din 22 noiembrie 2004, iar Parchetul de pe lângă Tribunalul pentru Minori  şi Familie a început să funcţioneze din luna februarie 2005. Trebuie precizat faptul că nu orice infracţiune săvârşită de minori sau asupra minorilor este de competenţa Parchetului de pe lângă Tribunalul de Minori şi Familie, ci doar cele care sunt de competenţa în primă instanţă a tribunalului, conform prevederilor art. 27 alin. 1 C.pr.pen., celelalte infracţiuni fiind cercetate de către parchetele obişnuite. 

           Acest aspect al competenţei Parchetului de pe lângă Tribunalul pentru Minori şi Familie reprezintă un neajuns, raportat la ultima modificare a competenţei adusă prin Legea nr. 356/2006, care a scăzut considerabil activitatea acestuia. 


Pentru a se da eficienţă acestei instituţii trebuie lărgită competenţa materială, în sensul ca toate infracţiunile săvârşite de minori sau asupra minorilor să fie cercetate de Parchetul de pe lângă Tribunalul pentru Minori  şi Familie, de către procurori specializaţi în instrumentarea cauzelor cu minori.


PREVEDERILE NOULUI COD PENAL


Titlul V - MINORITATEA


Capitolul I - REGIMUL RĂSPUNDERII PENALE A MINORULUI


Art. 113 Limitele răspunderii penale

(1) Minorul care nu a împlinit vârsta de 14 ani nu răspunde penal.

(2) Minorul care are vârsta între 14 şi 16 ani răspunde penal numai dacă se dovedeşte că a săvârşit fapta cu discernământ.

(3) Minorul care a împlinit vârsta de 16 ani răspunde penal potrivit legii.


Art. 114 Consecinţele răspunderii penale

(1) Faţă de minorul care, la data săvârşirii infracţiunii, avea vârsta cuprinsă între 14 şi 18 ani se ia o măsură educativă neprivativă de libertate.

(2) Faţă de minorul prevăzut în alin. (1) se poate lua o măsură educativă privativă de libertate în următoarele cazuri:

a) dacă a mai săvârşit o infracţiune, pentru care i s-a aplicat o măsură educativă ce a fost executată ori a cărei executare a început înainte de comiterea infracţiunii pentru care este judecat;

b) atunci când pedeapsa prevăzută de lege pentru infracţiunea săvârşită este închisoarea de 7 ani sau mai mare ori detenţiunea pe viaţă.


Art. 115 Măsurile educative

(1) Măsurile educative sunt neprivative de libertate sau privative de libertate.

1. Măsurile educative neprivative de libertate sunt:

a) stagiul de formare civică;

b) supravegherea;

c) consemnarea la sfârşit de săptămână;

d) asistarea zilnică;

2. Măsurile educative privative de libertate sunt:

a) internarea într-un centru educativ;

b) internarea într-un centru de detenţie.

(2) Alegerea măsurii educative care urmează să fie luată faţă de minor se face, în condiţiile art. 114, potrivit criteriilor prevăzute în art. 74.


Art. 116 Referatul de evaluare

(1) În vederea efectuării evaluării minorului, potrivit criteriilor prevăzute în art. 74, instanţa va solicita serviciului de probaţiune întocmirea unui referat care va cuprinde şi propuneri motivate referitoare la natura şi durata programelor de reintegrare socială pe care minorul ar trebui să le urmeze, precum şi la alte obligaţii ce pot fi impuse acestuia de către instanţă.

(2) Referatul de evaluare privind respectarea condiţiilor de executare a măsurii educative sau a obligaţiilor impuse se întocmeşte în toate cazurile în care instanţa dispune asupra măsurilor educative ori asupra modificării sau încetării executării obligaţiilor impuse, precum şi la terminarea executării măsurii educative.


Capitolul II - REGIMUL MĂSURILOR EDUCATIVE NEPRIVATIVE DE LIBERTATE


Art. 117 Stagiul de formare civică


(1) Măsura educativă a stagiului de formare civică constă în obligaţia minorului de a participa la un program cu o durată de cel mult patru luni, pentru a-l ajuta să înţeleagă consecinţele legale şi sociale la care se expune în cazul săvârşirii de infracţiuni şi pentru a-l responsabiliza cu privire la comportamentul său viitor.

(2) Organizarea, asigurarea participării şi supravegherea minorului, pe durata cursului de formare civică, se fac sub coordonarea serviciului de probaţiune, fără a afecta programul şcolar sau profesional al minorului.


Art. 118 Supravegherea

Măsura educativă a supravegherii constă în controlarea şi îndrumarea minorului în cadrul programului său zilnic, pe o durată cuprinsă între două şi şase luni, sub coordonarea serviciului de probaţiune, pentru a asigura participarea la cursuri şcolare sau de formare profesională şi prevenirea desfăşurării unor activităţi sau intrarea în legătură cu anumite persoane care ar putea afecta procesul de îndreptare al acestuia.


Art. 119 Consemnarea la sfârşit de săptămână

(1) Măsura educativă a consemnării la sfârşit de săptămână constă în obligaţia minorului de a nu părăsi locuinţa în zilele de sâmbătă şi duminică, pe o durată cuprinsă între 4 şi 12 săptămâni, afară de cazul în care, în această perioadă, are obligaţia de a participa la anumite programe ori de a desfăşura anumite activităţi impuse de instanţă.

(2) Supravegherea se face sub coordonarea serviciului de probaţiune.


Art. 120 Asistarea zilnică

(1) Măsura educativă a asistării zilnice constă în obligaţia minorului de a respecta un program stabilit de serviciul de probaţiune, care conţine orarul şi condiţiile de desfăşurare a activităţilor, precum şi interdicţiile impuse minorului.

(2) Măsura educativă a asistării zilnice se ia pe o durată cuprinsă între 3 şi 6 luni, iar supravegherea se face sub coordonarea serviciului de probaţiune.


Art. 121 Obligaţii ce pot fi impuse minorului

(1) Pe durata executării măsurilor educative neprivative de libertate, instanţa poate impune minorului una sau mai multe dintre următoarele obligaţii: 

a) să urmeze un curs de pregătire şcolară sau formare profesională; 

b) să nu depăşească, fără acordul serviciului de probaţiune, limita teritorială stabilită de instanţă;

c) să nu se afle în anumite locuri sau la anumite manifestări sportive, culturale ori la alte adunări publice, stabilite de instanţă;

d) să nu se apropie şi să nu comunice cu victima sau cu membri de familie ai acesteia, cu participanţii la săvârşirea infracţiunii ori cu alte persoane stabilite de instanţă;

e) să se prezinte la serviciul de probaţiune la datele fixate de acesta;

f) să se supună măsurilor de control, tratament sau îngrijire medicală.

(2) Când stabileşte obligaţia prevăzută la alin. (1) lit. d), instanţa individualizează, în concret, conţinutul acestei obligaţii, ţinând seama de împrejurările cauzei.

(3) Supravegherea executării obligaţiilor impuse de instanţă se face sub coordonarea serviciului de probaţiune.

(4) Pe durata executării măsurii educative neprivative de libertate, serviciul de probaţiune are obligaţia să sesizeze instanţa dacă:

a) au intervenit motive care justifică, fie modificarea obligaţiilor impuse de instanţă, fie încetarea executării unora dintre acestea;

b) persoana supravegheată nu respectă condiţiile de executare a măsurii educative sau nu execută, în condiţiile stabilite, obligaţiile ce îi revin.


Art. 122 Modificarea sau încetarea obligaţiilor

(1) Dacă, pe parcursul supravegherii, au intervenit motive care justifică, fie impunerea unor noi obligaţii, fie sporirea sau diminuarea condiţiilor de executare a celor existente, instanţa dispune modificarea obligaţiilor în mod corespunzător, pentru a asigura persoanei supravegheate şanse mai mari de îndreptare.

(2) Instanţa dispune încetarea executării unora dintre obligaţiile pe care le-a impus, când apreciază că menţinerea acestora nu mai este necesară.


Art. 123 Prelungirea sau înlocuirea măsurilor educative neprivative de libertate

(1) Dacă minorul nu respectă, cu rea-credinţă, condiţiile de executare a măsurii educative sau a obligaţiilor impuse, instanţa dispune:

a) prelungirea măsurii educative, fără a putea depăşi maximul prevăzut de lege pentru aceasta;

b) înlocuirea măsurii luate, cu o altă măsură educativă neprivativă de libertate mai severă;

c) înlocuirea măsurii luate, cu internarea într-un centru educativ, în cazul în care, iniţial, s-a luat măsura educativă neprivativă de libertate cea mai severă, pe durata sa maximă.

(2) În cazurile prevăzute în alin. (1) lit. a) şi b), dacă nici de această dată nu sunt respectate condiţiile de executare a măsurii educative sau a obligaţiilor impuse, instanţa înlocuieşte măsura educativă neprivativă de libertate cu măsura internării într-un centru educativ.

(3) Dacă minorul aflat în executarea unei măsuri educative neprivative de libertate săvârşeşte o nouă infracţiune sau este judecat pentru o infracţiune concurentă săvârşită anterior, instanţa dispune:

a) prelungirea măsurii educative luate iniţial fără a putea depăşi maximul prevăzut de lege pentru aceasta;

b) înlocuirea măsurii luată iniţial cu o altă măsură educativă neprivativă de libertate mai severă;

c) înlocuirea măsurii luată iniţial cu o măsură educativă privativă de libertate.
(4) În cazurile prevăzute în alin. (1) lit. a) şi b) şi în alin. (3) lit. a) şi b), instanţa poate impune noi obligaţii în sarcina minorului ori sporeşte condiţiile de executare a celor existente.


Capitolul III – REGIMUL MĂSURILOR EDUCATIVE PRIVATIVE DE LIBERTATE


Art. 124 Internarea într-un centru educativ

(1) Măsura educativă a internării într-un centru educativ constă în internarea minorului într-o instituţie specializată în recuperarea minorilor, unde va urma un program de pregătire şcolară şi formare profesională potrivit aptitudinilor sale, precum şi programe de reintegrare socială.

(2) Internarea se dispune pe o perioadă cuprinsă între unu şi 3 ani.

3) Dacă în perioada internării minorul săvârşeşte o nouă infracţiune sau este judecat pentru o infracţiune concurentă săvârşită anterior, instanţa poate menţine măsura internării într-un centru educativ, prelungind durata acesteia, fără a depăşi maximul prevăzut de lege, sau o poate înlocui cu măsura internării într-un centru de detenţie.

4) În cazul în care pe durata internării minorul a dovedit interes constant pentru însuşirea cunoştinţelor şcolare şi profesionale şi a făcut progrese evidente în vederea reintegrării sociale, după executarea a cel puţin jumătate din durata internării, instanţa poate dispune:

a) înlocuirea internării cu măsura educativă a asistării zilnice pe o perioadă egală cu durata internării neexecutate dar nu mai mult de 6 luni, dacă persoana internată nu a împlinit vârsta de 18 ani;

b) liberarea din centrul educativ, dacă persoana internată a împlinit vârsta de 18 ani.

(5) Odată cu înlocuirea sau liberarea, instanţa impune respectarea uneia sau mai multora dintre obligaţiile prevăzute în art. 121 până la împlinirea duratei măsurii internării.

(6) Dacă minorul nu respectă, cu rea-credinţă, condiţiile de executare a măsurii asistării zilnice sau obligaţiile impuse, instanţa revine asupra înlocuirii sau liberării şi dispune executarea restului rămas neexecutat din durata măsurii internării într-un centru educativ.

(7) În cazul săvârşirii, până la împlinirea duratei internării, a unei noi infracţiuni de către o persoană care nu a împlinit vârsta de 18 ani şi faţă de care s-a dispus înlocuirea măsurii internării într-un centru educativ cu măsura asistării zilnice, instanţa revine asupra înlocuirii şi dispune:

a) executarea restului rămas din durata măsurii internării iniţiale, cu posibilitatea prelungirii duratei acesteia până la maximul prevăzut de lege;

b) internarea într-un centru de detenţie.

Art. 125 Internarea într-un centru de detenţie

(1) Măsura educativă a internării într-un centru de detenţie constă în internarea minorului într-o instituţie specializată în recuperarea minorilor, cu regim de pază şi supraveghere, unde va urma programe intensive de reintegrare socială, precum şi programe de pregătire şcolară şi formare profesională, potrivit aptitudinilor sale.

(2) Internarea se dispune pe o perioadă cuprinsă între 2 şi 5 ani, afară de cazul în care pedeapsa prevăzută de lege pentru infracţiunea săvârşită este închisoarea de 20 de ani sau mai mare ori detenţiunea pe viaţă, când internarea se ia pe o perioadă cuprinsă între 5 şi 15 ani.

(3) Dacă în perioada internării minorul săvârşeşte o nouă infracţiune sau este judecat pentru o infracţiune concurentă săvârşită anterior, instanţa prelungeşte măsura internării fără a depăşi maximul prevăzut în alin. (2), determinat în raport cu pedeapsa cea mai grea dintre cele prevăzute de lege pentru infracţiunile săvârşite. Din durata măsurii educative se scade perioada executată până la data hotărârii.

(4) În cazul în care pe durata internării minorul a dovedit interes constant pentru însuşirea cunoştinţelor şcolare şi profesionale şi a făcut progrese evidente în vederea reintegrării sociale, după executarea a cel puţin jumătate din durata internării, instanţa poate dispune:

a) înlocuirea internării cu măsura educativă a asistării zilnice pe o perioadă egală cu durata internării neexecutate dar nu mai mult de 6 luni, dacă persoana internată nu a împlinit vârsta de 18 ani;

b) liberarea din centrul de detenţie, dacă persoana internată a împlinit vârsta de 18 ani.

(5) Odată cu înlocuirea sau liberarea, instanţa impune respectarea uneia sau mai multora dintre obligaţiile prevăzute în art. 121, până la împlinirea duratei măsurii internării.

(6) Dacă minorul nu respectă, cu rea-credinţă, condiţiile de executare a măsurii asistării zilnice sau obligaţiile impuse, instanţa revine asupra înlocuirii sau liberării şi dispune executarea restului rămas neexecutat din durata măsurii internării într-un centru de detenţie.

(7) În cazul săvârşirii, până la împlinirea duratei internării, a unei noi infracţiuni de către o persoană care nu a împlinit vârsta de 18 ani şi faţă de care s-a dispus înlocuirea măsurii internării într-un centru de detenţie cu măsura asistării zilnice, instanţa revine asupra înlocuirii şi dispune:

a) executarea restului rămas din durata măsurii internării într-un centru de detenţie;

b) prelungeşte durata acestei internări în condiţiile prevăzute în alin.(3).


Art. 126 Schimbarea regimului de executare

Dacă în cursul executării unei măsuri educative privative de libertate persoana internată, care a împlinit vârsta de 18 ani, are un comportament prin care influenţează negativ sau împiedică procesul de recuperare şi reintegrare a celorlalte persoane internate, instanţa poate dispune continuarea executării măsurii educative într-un penitenciar.


Art. 127 Calculul duratei măsurilor educative

În cazul măsurilor educative privative de libertate, dispoziţiile art. 71 - 73 se aplică în mod corespunzător.

